url: =Bang hang hiam? :: ZOMI DAILY\nposted on 6 November 2014 at 9:10 am Lomkholna: Article, PhilipKhaipu\nLeitung i nuntak suangin lungkimna leh khamuan nading kici zongin hun le sum, ngal le tha bei liangin kithapai aa, mi tampi takte in lungnop suahtakna leh zalenna lunggulh in gaal le sa mai ah a khangno hun hoih khempeuh leh a nuntak na ngawn uh bei lawh liangin kipia khia uhhi. Ei deih leh ei gel bangin nakhempeuh hong tangtung pahpah lo aa, ki mawhsak na leh ki hawmthawh na, ki elna, ki hazatna, ki simmawh na, ki langneih na, ki gaalbawl na leh kikhen na te hong piang hi.\nHauh nopna in tawp tawlgak hun nei loa, theih nopna in mong neilo hi. Gilvahna in sauvei kikhom loa, gualnopna in tawmvei sung bek hi. A kicing zaw, a picing zaw, a taangzai zaw,\na hoih zaw, a siam zaw, a nuam zaw, a pha zaw, a maan zaw, a thupi zaw, a sang zaw, huam zaw, a hat zaw cih bei ngei lo hi.\nKi phuahphat na, khangtoh na, nuntak khuasak kikhang khan na le sum zon pai zon olno tak a muh theih na, khamung tak a biakpiak theihna le maitai tak in sungtum pusuah theih na, tawldam tak a nek le tak zon theih na kilung gulh in nu le pa, pi le pu, u le nau, beh le phung, khua le tuai, lawm le gual nusia in mual zatam halna, tuipi gal khat dong ah kikhenthang in mite ki suknawn kito nawn in tawlngak hun cih omlo, sim le mar pan zolam ah, sak pan khang ah ping pei bangin ki peipei hi.\nKilem na, kipum khat na, ki thutuah na, ki panpih na, ki thapiak na, sepkhop na, thuakkhop na, ki it na, ki ngaih na, ki angvan na, ki laptoh na, ki ngekngaih na, ki lainat na, ki khual na te gen bel in kinei ciat aa, a hi zongin gen phat semsem kisam zaw kan lai hi.\nA kisam mahmah thu khat om gige kha ding hi.\n– Tuate a gamlapi ah na om khollo hi, gal etet se kei in.\n– Tuate zon a muh theih hilo hi, kipan vet dah in.\n– Tuate mite hong piak thei hilo hi, lam en vet kei in.\nLeitungah a kikhel loding thu meilet nam thum om hil\n1. A tawntung in taima tak in nasem inla citak le cin na khansung tawntung nuamsa in na beidong ngei kei ding hi.\n2. Nang tung hong kibawl ding na deih bangin midang tetung bawl in, tua hi leh lungnop suahtakna na ngah ding hi.\n3. A piang khempeuh, Topa tungah lungdam ko den in, a mah in nang ading a sia hong gelsak lo cih tel in.\nNa gelna khempeuh leh na vai khempeuh Topa ap in, tua hi leh a mah in na ma hong vang sak in hong daupai sak ding hi.\nTua hi leh Zogam hong paallun ding aa, Zomi gualtung vabang tuang ding hi.\nPrevious: Kawlpi thuthang azom (05 November)\nNext: Kisik-kikna Nam Nih ~ Khat Thang


timestamp: atn

url: =ZAM Thupuak :: 28 December 2014 :: ZOMI DAILY\nposted on 27 December 2014 at 9:06 am Lomkholna: News, Newsletter, Refugee, ZAM, Zomi\nZomi Cup honpawi nopci takin kizo\n2010 pan a kipan kusim Zomi Nam Ni pahtawina a a kibawl Zomi Cup tukpeng ki mawlna 2015 adingin 21 December 2014 nai 09:30am pan 10:30 sung Thang Ho leh Lian Do tualpi Taman Pudu Ulu ah honpawi nasia takin kibawl hi.\nZomi Cup pen 2010 in Team (8), 2011 in Khua (19), 2012 in Khua (26), 2013 in Khua (40) Team (41), 2014 Khua (43), 2015 Khua (32) leh mipi 1,200 val tawh nasia takin honpawi ki nei a, ih minam Zomi pulakna, lapsangna ding leh Zomi Minam Ni pahtawina dingin aki vaihawm ahi hi.\nZomi te gualtung kituang thei lua hi\nLametna om mahmah Zomi pawlkhat in “kei lel tak” cih kineumuh kholhna nei thei uh hi. Ih kim ih pam a om minam dangte in zong Zomi khuasuak khat a om ciangin “Zomi te maw!” ci-in lamdang sak tuak dihzen uh hi.\nAngsung thei mi pawlkhat, mimal ading nasem pawlkhat in Zomi om kei, UNHCR in Zomi Association of Malaysia\n(ZAM) theihpih kei a cihcih laitak un, Zomi om lua mahmah cih lakkhiatna leh Zomi te kipawlna ZAM theihpih ung cih ciang bek hilo in 2014 a dingin “Best Community-Based Origination” (Kipawlna hoihpen) kipawlna 50 vallak pan ZAM hongpia uhhi. Hih bang a pahtawina ZAM in hong ngah ciangin namdangte in ZOMI te tuazah ciang dongding nasia maw ci-in lamdangsa phial uhhi. Kamsang Nathanael in leitungbup honkhia ding Pa Nazareth pan cih a zak ciangin lam dangsa in, “Nazareth pan na hoih piang thei maw!” ci hi.\nZomi mi suak theilua hi. Minam dangte bangin tupna nei-in, hanciam in, citak peuh le hang gualtung ki tuang lua mahmah hi. Mi kisuak lua mahmah hi. Minam dangte kideep zo lua hi.\n1939 kumin Olympic kimawlna Germany gam Berlin khuapi ah kibawl hi. Adolf Hitler akipan innteek Germany te peuhmahin amau le amau a thupi pen minam a kiseh laitak uh ahi hi. Kimawlna khempeuh ah minam thupi pen ahi Germany bekin a khatna ngah ding a cih laitak uh ahi hi. Ahi zongin amau ki lametna banglo in, leitungbup in lamdang asak thu khat tua tung Olympic ah hong piang hi.\nTua thu in banghiam cih leh, Jessi Owens kici America te mivom khatin a khatna bekbek mun 6 ah hong ngah mawk hi. Kanteh kanna, meter 200 tai kidemna, mili kipawl meter 400 tai kidemnate ah amah zah a hat kuamah om nailo zahkhopin Owens in a khatna vive hong la hi. Pawipi khit ciangin Ownes kam dotna kinei a, Owens in. “Tupna nei-in , ka hanciam a, ka citak hi,” ci-in a gual zawhna a hang tomkimcing takin dawng hi.\nEi ZOMI te zong Jessi Owens bangin tupna nei-in, hanciam in, citak peuh leng namdangte ki phazo lua, ki baanzo lua, gualtung kituang lua hi. Namdang tampi te a kimuan mahmah laitak kawmkal ah UNHCR-EDU in sang 127 lakah pahtawina thupi 3 lakah Zomi makaite, “Lifetime Achievement Award” leh “Outstanding Contributions to Learning Centres 2014” hong piaksak a, UNHCR-CDU nuai a om kipawlna 50 val lakah ih kipawlna ZAM in (Kipawlna Hoihpen 2014) hong ngah hi. Hih teng khempeuh ih hanciam khopna, sepkhopna, ih ki thutuakna, ih cihtakna leh ih kipawlna tha ih piakna hang ahi hi. Zomi Nam Ni pahtawina a ih bawl Zomi Cup ah a kumkum a hong kihel khua te tungah lungdam mahmah hi hang. Zomi Cup honni speech\nMunpiakkikna Palaaite’ Panmun\nGaltaimi khat vai khempeuh USA a om munpiakkikna agency khatpeuhpeuhah tavuan kipia hi. Amau ngimna-ah galtai mi khat in amanlangin amah leh a mah kicingtaka, a nuntak zawh nang hi pen hi. USA a tuncil pan kipan ni 60 sung a kisam ham tangte leh om nang mun te zong vai hawm sak hi.Gen teh na in na unau sanggam te USA tung khinsa a om uhleh amau kiang tua a kisamteng hong vaihawmsak zawh ding leh zawhloh ding cih agency te in dong thei hi. Ahi zongin USA na tun theih nang amau huhtheih, piaktheih, vantheih hi tuanlo bek thamlo zong kisamlo hi. Galtaite ading a mau kisap dan tawh ki zui-in a vansak munpiak kikna leh khat i sepsak dan, panpihdan kibanglo hi. Nang ngah panpihna leh midangte ngah etkak pen nang ading kimanna neilo hi.\nHih munpiakkikna agency te pen kumpite khutnuai a om kipawlna hilo hi. Galtai hong tungthakte kisapna bangin huh theih panpihtheih nadingin US kumpi tawh kithukima asem NGO te a hi uh hi.\nNa kisap bangbang hong panpih ding agency ahih tei hang ei le ei mah ei ading amasa penin a thupi pen ihi hi.\nAgency te hong panpihnate\nVanleng phual pan hong dawn.\nOm nang mun leh a kisam inn sung vante hong zonsak.\nSecurity card hong siauh sak.\nKipawlna tuamtuamte (ngeina dan leh minam tawh kizui-a kipawlnate) tawh hong kimusak.\nNa tunna mun a kizang mawtaw, bus, meileng cihte tuandan zat dan leh zattheih nang hong huh.\nNaupangte sang hong apsak.\nNasep hong zonsak dingte tawh hong kimusak. Cidamna lam tawh kisai hong vaihawmsak.\nMangpau sin nang tintante tawh hong kizomsak.\nPalaite tawh nasepkhop ding dan\nThalawpin manlang in. Huh ding na kisap phetin a manlangin munpiakkikna agency te tawh kizompah in. Midangte’n zong agency pan mah huhna ngen uh ahih manin lungduaitakin ngaksiam in.\nLungduaitakin ngak siam in. Nang bek huhna kisam hilo na hih lam phawk inla lungduai in. Kisapnate na ngah nang na hun piak kul hi. Siauhlua (form) na siauhnate-ah zong kumpi zum lamte huhna kisapna munte-ah case worker te’n hong huh ding hi.\nKiniamkhiat inla kam khum zangin. Munpiakkikna agency nasemte leh deihsakna tawh hong sepsakte’n ahoih penin hong sepsak ding uh hi. Huhna na ngah khitteh nanglam pan zong “Hehpihna tawh” “Lungdam mahmah” ci-in kam khum takleh zaknoptakin na pau theih ding kisam hi.\nUpna nei in. Cihtakna leh man taka ahoih penin case worker te’n hong huh ding ahih manin hong huh dingte um ngamphot in. Na unau na sanggamte leh lawm le gualte hong gente zong khial thei ahih manin um tuan kei in. Agencyte sepdan bawldan khat le khat kibanglo ahihlam phawk in. Case worker te’n ahoih penin hong vaihawmsak dingte leh a sepna uhah experience nei khin mahmahte uh ahi hi. Na lamet bang ahi kei phial zongin limtak leh hoihtakin hong sepsak uh ahihlam leh adang agency te tawh zong hong kizopsaklam thei in. Kisapna tuamtuamte nangah theih nang siauhluate (form) tinsak, hong vaihawmsak hang tuate abanbanin na ngah theih nang hong vaihawmsakto sawnsawn pen kumpi zumlamte le adang agency te hizaw hi.\nNgah ding ki lawmte nangah keileh a kisai zumte ah kigenthei hi. Munpiakkikna agency khat ciat i sepziate ki batlohna thu US na tun phetin thusinna ah hong kigen ding hi. Zopzop lai ding…\nNew Life for You Ministry (N4U) makaihna tawh Zomi bup antan thunget kipan ding\nAni : 31/12/2014\nAhun : 10am-3pm\nMalaysia a om Zomi bup tungah kha khanlawhna thak hong tunna ding.\nMalaysia a om Zomi tul 30 valte sih leh nat vai, kimat kihen vai, UN vai, nasep zonsak vai khempeuh ah Itna deihsakna tawh ong huh hong vaan den ZAM zumpi a nasem khempeuh thupha pia in thungetsak ding.\nKhangthak tuailai momno sih hun nailopi a Accident tawh asi tawh eilehei kithat a si tawh ih minam sungah sihsia natsia tam lua ahihman in 2015 akipan Zomite sungah kithahna leh sihsia natsia a beina ding.\nKhamtheih zu leh zatui zang a nulehpa zilehta sanggamte a phawk zo nawnlo mi mangthang kha mangthangte’n “New Life” a thak nuntaakna ong ngahna ding.\nGamtat luhek asiam hetlo, a it huailo Zomite a gam vuah nuam taka hong om sak Malaysia kumpite thupha pia ding. Ei hangin a gam uh cidam in Zeisu anei piangthak mi ong kibehlapna ding.\nUNHCR, RSC, DHS, IOM, CO Class a nasem officer te leh kamphente ading.\nLeitungbup kha mangthangte a ding leh Zomi te ih tuntunna gamah Pasian maipha zong a Khasiangtho tawh kidim ciatna ding.\nMalaysia, India, Thai gamte ah gam thumna ngak a om Zomi khempeuh piangthak sinsen in gam thumna tung a ih ngah pilna siamna hauhna te tawh ih gam ih lei zunkik puahkik zawhna ding.\nNupa kikhen a beina ding leh Nungak Tangval te Pasian deih bangin kitenna ding leh (living together) a beina ding.\nZomi kimin ngimna kician nei a, leitung lok a Pasian mizat minthang mipil mihau tampi ong pian khiatna ding.\nTheihding: Pawlpi min tawh vaihawm hilo in “New Life for You Ministry” Min tawh kivaihawm hi a Zomi kha mangthang mi mangthang te itna veina nei Pasian nasem khempeuh leh mipite kipawl khawm a thunget khopna hi. Pawlpi, Khua, Beh cihte genin ki neilo ding a kha mangthangte ading khitui tawh khaici kituh ding hi.\nKha khat in khatvei ta Zomibup antan thunget kinei ding a Thupuak pan a ni ding ong kizasak kik ding hi. 2015 January a ding pen 03/01/2015 (Saturday) nai 10am pan 3pm dong hi ding hi. Zomi bup mapang khawm dingin New Life for You Ministry pan ong zawn ung. Theihbehnop a om leh kizopna ding:Sia Kamtawng017 361 0125\nKham Lian Mung (Khampat) 22-23. December ni-in Tung Shin zatopi ah ki buaipih.\nDal Gin Sian (Saizang) 24 December ni-in ACTS ah ki buaipih.\nZam Sawm Lam (Dimlo), Hau Than Suum (Dimlo) Asia Jaya Palik zumah ki buaipih.\nNiang Lam Cing (Cikha) 22 December ni-in PJ ah ki buaipih.\nSian Hoih (Tungzang) Klang zato ah ki buaipih.\nZEC-Klang sang luthun ding\nZEC-Klang sangah 2015 sangkah kum ading sangnaupang min sanna 5-7 January (Mon-Wed) ni 3 sung ZEC-Klang zumah 10am pan 2pm dong ki nei ding a, sang ki-ap ding peuhmah in UN card/ kipawlna card pello hongkeng hamtang un. Sangnaupang khat ciang sang lutman (admission fee) RM40, Sangsap (school fee) RM40 hi ding hi. Sang ah Mucu (KG) panin tan 6 ciang om hi.\nSang vai dotnop a om leh anuai ate kidong thei hi.\nSiapipa Ph. 016-615 7573Sang Ph.03-3318 6469\nZomi Cup 21 December 2014 Result genkhiatna\n1 21/12/2014 08:00-09:10 THANGHO G ANLANGH 4 0 LAAITUI\n2 21/12/2014 08:00-09:10 LIANDO A PHAIZA 6 1 TUIMUI\n3 21/12/2014 04:00-05:10 THANGHO B BUANLI 3 0 PHAILENG\n4 21/12/2014 04:00-05:10 LIANDO C SINGUNAU 5 0 THALMUAL\n5 21/12/2014 05:20-06:30 THANGHO D VANGTEH 3 0 LAIBUNG\n6 21/12/2014 05:20-06:30 LIANDO E VOKLAAK 1 3 TUIPI\n15 04/01/2015 08:00-09:10 THANGHO F TUISAU PANGSAK\n16 04/01/2015 08:00-09:10 LIANDO E VOKLAAK NGENTE\n17 04/01/2015 09:20-10:30 THANGHO A PHAIZA VALVUM\n18 04/01/2015 09:20-10:30 LIANDO B BUANLI PIMPIH\n19 04/01/2015 04:00-05:10 THANGHO H DARKHAI DIMLO\n20 04/01/2015 04:00-05:10 LIANDO D VANGTEH SINGGIAL ZANG\n21 04/01/2015 05:20-06:30 THANGHO C SINGUNAU HEILEI\n22 04/01/2015 05:20-06:30 LIANDO F MUALBEEM TUNGZANG\nZomi Cup 14 January 2015 ni kimawl ding khuate\nJanuary 10 ni 9am-5pm kikal Tune Insurance te ZAM hall ah hong paikik leuleu ding ahih manin a lei-nuam khempeuh in ZAM hall ah nai 9am lapin hong pai un. Nong pai ciangin na UN card number, na UN man (photo) gei a number, suah ni, suah kha leh suah kum cihte kisam mahmah hi. Mi dang na vaikhak ding leh zong tuate lo tawh kingah vetlo hi.\n2015 ading ZSM lutna laibu kingahta\nMaikum 2015 kum ZSM lutna dingin, Khua kipawlna, Pawlpi tuamtuam pan ahi zongin mimal in ahi zongin zumpi ah kilut theita hi. 2015 kum ZSM lutna ding RM10 hi nawnlo in RM20 hita ding hi. Bang hanghiam cih leh ih gensa bangin misi tam luatna hangin RM10 tawh kicingzo nawnlo ban ah, hanleitang man khanglua aa mikhat kivui nangin leitang man RM4800.00 bang bei ahih manin ih kipawlna/ mimal panin hanciam na tawh mipih atuahsia te adingin ih piakkhiatna khan ding hi hang. Nang leh na innkuanpih te in hih sum nazat khakloh nangin Topa’n hongdam sakta hen.\nZSM kumcin kikhoppi om ding\nKumsim a kinei denkumcin kikhoppi leh palai kiteel na 29/12/2014, 11:00am-3:00pm sung ZAM Hall ah kinei ding ahih manin Khua makai khempeuh leh Pawlpi sungah Pasian nasem sia/ma te, Pawlpi Upa te khempeuh kihel kim nangin kong zawn uhhi.\n2014 kum sung ZAM Thupuak ading sumtang leh laidal tawh hong panpih teng:\nZomi Catholic Community Malaysia RM1,350\nZomi Christian Fellowship (Canaan) RM100\nDal Khan Kap (Saizang) RM50\nKham Khan Dal (Dimpi) RM50\nBethel SungaiLong RM100\nPa Felix En Za Siam(Laaitui) RM50\nChurch of Jesus RM50\nTual Sian Pum (Kapteel) RM20\nKhai Lam Suan (Muallum) RM50\nTg.ThangMuanSuum (Tuithang) RM50\nTg.Sian Tuang RM50\nTg.Mungpi (Phai) RM50\nPhilipMaungpi (Taungzalat) RM300\n“N4U” Ministry pan Sia Kamtawng RM100\nKham Sawm Mung te unau (Laaitui) RM50\nPum Lam Thang (Pyidawtha) RM50\nHau Cin Thang & Kap Do Nang (Ngalzang) RM50\nThang Langh Pau (Keizang) RM50\nMyanmar Believers Fellowship (Sunway) RM100\nDal Kap (Saizang) RM50\nZion UPC Kepong RM50\nHau Suan Lian (Laailui) RM50\nDr. Ngul Khan Pau te nupa (India) RM200\nNang Lian Mang (Tuilangh) RM50\nThang Kap Sing (Tongsial) RM20\nKhup Lam Thang (Chantagyi) RM50\nMonica Muangnu (Saizang) RM50\nZomi Adventist Church RM50\nThang Sawm Lian (Buanli) RM50\nSia Hau Khan Mang (Japan) RM50\nZomi Christian Ministers Council RM50\nKL–Adventist Church RM50\nPa Thang Sian Muang (Vangteh) RM50\nNu Mamaan (Sawbua) RM100\nPa Khup Khan Piang (Tuicinlui) RM50\nThang Kim Khai RM10\nMichael Mung RM20\nGin KhenMung (Ngalbual) RM50\nKap Lem Thang (Tuimang) RM50\nLangh Khan Hang (Lailo) RM50\nDal Sawm Piang (Anlangh) RM50\nSuanghoih National Organization-Malaysia RM50\nMoses Pum Pau (Sezaang) RM150\nRev. Joseph Lian (MCF) RM50\nSuan Cin (Buanli) in A4 size laidal 900.\nThang Sian Tung & Nang Lian Mang (Tuilangh) in A3 size laidal 500.\nZAM Thupuak pen pawlpi tuamtuam leh Zosai te ah ki hawmkhia in kal khatin laimai 4 copy 20,00 kiprint den hi.\nTu a ciang natun pen Pasian hang ahi hi. Samuel in, “Ebenezer” ci-in mualsuang a phuh mah bangin huhna mualsuang phutlo ding na hiam? “Ebenezer” a khiatna “huhna mualsuang” ahi hi. “Na hehpihna tawh hih ciang kong tung, huhna mualsuang hiah phut ing,” cilo ding na hiam?\nPrevious: A kidanglo Itna ~ Dr. Nang Khan Lian\nNext: Cimphawng dotna kidong dihni


url: =May 21 | Covid-19 Natna Kawmkal Pan Lametna ~ MUC\nMay 21 | Covid-19 Natna Kawmkal Pan Lametna\nAdmin 4:46:00 PM Articles, MISSION NEWS\nAgen nu: Antonia da Conceicao Miguel, 40\nAngola Gam (Khangkhin Numei khat gensak in)\nCovid – 19 natna in ka nuntakna hong kikheelsak hi. Topa Pasian ka muang dena, ka khangno laiaa kipanin pasal hoih khat ka ngah nadingin Topa Pasian’ kiangah thu ka ngen hi. Topa Pasian a itaa, a zahtaak leh kei tawh biakinn ah kikhoppih ding pasal khat ka deih mahmah hi. Ahizongin, ka buaina khat pen bang pawlpi ah kikhawm ding cih thu ahi hi. Ka neu lai-in Angola gamah ka nulehpa’ pawlpi ah ka kikhawma, citak-takin pawlpi’ thukhun khempeuh ka zui khin hi. Ahizongin a kisam khat omlai veve hi. A pahtaakhuai pasal khat tawh ka kiteen khit ciangin pawlpi dang khatah ka luut uh hi. Tuakhitzawh kum 4 ciangin pawlpi a thumna ah ka luut leuleu uh hi. Ahizongin, ka nuntakna ah a kisam khat om laailaai hi. Hih pawlpi thumna pan ka zak Pasian’ thute ka kha nuntakna aadingin thangahna omlo hi. Topa Pasian in ka mawhnate hong maisak takpi hiam cih zong kiciantakin ka thei kei hi. Topa Pasian’ gamtat luheek bangin keima’ gamtat luheek Ama’n hong kheelsak lam zong kiciantakin ka theikei hi. Tua baanah, ka pasal pen kei tawh biakinn ah kikhawm nuamlo sawnsawn hi.\n2020 kum in Covid-19 pulnatna hangin gambup ah paisuk paitona kikhakcip hi. Biakinn khempeuh zong kikhakcip ahihmanin biakinn ah zong ka kikhawm thei nawnkei hi.\nYou Tube panin Pasian’ thu a kigente ka zon leh Hope Channel TV ah Seventh-day Adventist pastorte’ makaih hunzeekna nih ka mu hi. Ka et ka ngaih kawmkawmin, amau gen Lai Siangtho munte leh kei Lai Siangtho sungaa a munte limtakin ka enkaak hi. Tua ciangin, Lai Siangtho thu a thei lua naailo ka hihlam ka kithei saan hi. Lai Siangtho sungpanin ni sagih ni Sabbath ni zuih ding thu in ka lungsim hong bun phadiak hi.\nKa et ka ngaih kawmkawmin Pastor khat in, “Kua nung zui nuam nahi hiam? Mihingte’ thu maw? Ahihkeileh Lai Siangtho sungpan a hong lah bangin Topa Pasian’ thu maw?” ci-in hong gen ciangin kei mahmah tangtakin hong gen tawh kibang hi. Hih dotna in ka lungsim hong buaisak lua ahihmanin ka lungsim tawng panin, “ Topa Pasian in Nangma’ kam pan thu nong piak mahbangin ka zui nuam hi” c-in ka dawng hi.\nKa inn nasep hong huh nungakno khat ka phawk hi. Inn nasep hong kipat tuungin nisim ninga ni (Friday) ni dong inn sung innpua hahin anhuana, Sanini in na sem lo hi. Sanini simin Seventh-day Adventist biakinn ah a khopthu ama’n hong gen hi. Ahizongin, a nunung lam ciangin Sani ni-in biakinn ah amah kikhawm nawnlo in inn nasep hong huh hi. Sabbath ni a thupiitzia ka tel ciangin, “Nang pen Sani ni-in biakinn ah kikhawm nawnlo in ka inn bek ah na sem nuan hive cin maw. Tuni aa kipanin Monday pan Friday dongbek ka inn na hong sepsak in. Sani ni pen siangtho hi” ci-in ama’ kiangah ka gen hi. Hih hun sungin, pulnatna hanga khaktannate kikhiamta ahihmanin tua numeino pen biakinn ah kikhawmkik theita hi. Tuni-in tui kiphum theih nadingin Lai Siangtho thusinna ah amah a kah laitak hi. Hih hun sungin, Sabbath ni thu ka theihbeh nop manin online pan a phone nambat ka muh khak Adventist Pastor khat ka hoipih pah hi. Amah pen gualhuai in, ka sim ding laibu tampi hong pia hi. A tua kaal Sabbath ni-in biakinn ka kikhawm pah a, 2021 kum in tui ka kiphum hi.\nTuni in, Topa Zeisu sungah mi thak ka hita a, nisim in kikheel toto in kipuah tohtoh lai ding ahihi. Topa Pasian in ka mawhnate hong maisak lam ka thei hi. Ka gamtat luheek pen Ama’ gamtat luheek bangin Topa Pasian in hong puahpha hi. Ka pasal zong Topa Pasian’ thu hong tel semsema, Sabbath ni sim biakinn ah ka nih un ka kikhop theih nadingun hehpihna tawh thu hong ngetsak un.\nTu quarter Sabbath 13na sumpi pawlkhat pen Antonia teenna Anglogam aa geelna sa innpi 4 lam nading, Luanda khuapi aa Adventist pawlpi sang zong a kihel, Adventist pawlpi biakinn khat, Belize khuapi aa tan nga pan tan 8 dong sang khat, Lombe khuapi aa ngaihsutna hoih kikumkhopna phualpi leh Huambo khuapi aa Anglogam’ Adventist university aadingin pasal bawda khat lam nadingin kizang ding hi.\nPhaltak aa sumpi hong pia ding note tungah lungdam kong ko khol hi.


url: =Zomi te leh Literature ~ Rev. Gin Lam Thang :: ZOMI DAILY\nposted on 21 August 2014 at 9:53 am Lomkholna: Article, Literature, Zomi\nLiterature i cih bang a hia? Literature pen mikang pau hi a, ei pau mah banga i zat kammal hi a, a huampi in bang genna hiam cih zong i thei hi. Literature i cih ciang, ‘Lai gelh leh lai sim banah, thu leh la leh a kizoppih teng genna’ hi mai. Literature tawh kisai gen nuam ihih manin a tangzai zaw in sut sawm dih ni.\nLiterature cih kammal in a huam tangzai mahmah hi. Dictionary ah hih bangin gen hi.\nCompact Oxford Dictionary:\n2. Minam tangthu a i ngeinate leh a kihilh sawn zel thu leh late:\n3. Thu leh la khut gelh leh siktawlai a khet:\n4. Khawtheihna, mainawtna dinga manphatna nei thu leh la:\nZolai gelh dan zong kisiam nailo hi. Lai pau (written language) leh kampau (spoken language) lim ngaihsut lua hanga, ei leh ei haksatna kibawl tawm hi hang. Lai i gelh ciang a sim nuam dingin, i paukhiat bangin gelh leng i lungsim ah kiciamteh thei deuh hi. Gentehna in i pau ciang, ‘Khelhna, Vangletna, Zekai’ Kici napi, i gelh ciang a lawh nuam lo dingin, ‘Khialhna, Vangliatna, Ziakai’ci citciat sese.\nZolai khantohna ding leh laibu tam zaw i neih theihna dingin a khang hun tawh kituak laibu i bawl siam kisam hi. Khangnote adingin Christian Love Story tuamtuam, Adventure lam tawh kisai laibu leh, Novel khawng sim ding om hen la, naupangte adingin naupang tangthu bu leh comics bu khawng om thei hi leh, tua in kin takin Zolai khangsak thei ding hi. Rev. Gin Lam Thang (Laitai)\nPrevious: Sihvui hungeelna ~ Pa Do Khan Vai (kum 40)\nNext: Sri Lanka kumpi te’n Malaysia UNHCR te kiangah pilvangding vaikhak


url: =Indonesia ah gamsung milamdang khat kimu ~ ZD :: ZOMI DAILY\nposted on 27 March 2017 at 4:14 pm UTC+9:30 Lomkholna: Indonesia, News, Sawltak, World\nIndonesia gamsung Banda Aceh-based Motro Trail Community te gamsungah Motorcycle tawh avak laitak un gamsung milamdang khat mukha uh cih Jakarta Post pan kiza hi. Motorcycle tawh apailaitak un amai ah mihing dankhat muvat ahih manin amasapenpa thakhatthu in tukvat cihi.\nTua amuhkhak uhpen mihing mahtawh kibangin ciangkang khat tawisa in gamsungpan thakhatthu in hong pusuakvat ahih manin, amasa penpenpa lau in Motorcycle tawh tukvak hi.\nGamsung mipa pen alu tol in atunglam ah bangmah silhlo hi. Tawmcik khawl in Motorcycle tuangte enphot a, tuakhit ciangin thakhatthu in hattak in taimang vingveng hi.\nMotorcycle tawh alawmdang te’n delh uh a, ahi zongin tua gamsungmi pen gampalak ah lutin muzo nawnlo uhhi. Mihing mahtawh kibangin ahi zongin atun tomzawdeuh kici hi.\nMotorcycle Group te’n alutung ah Action Camera zaihsa in athuah uh hi a, Video Record abawlkhak pen March 22 ni in YouTube ah akoihtoh uh ciangin lamdang kisa in ki en ngeingai hi. Tuni ciangciang tua YouTube Video aki enpen Million 1.6 valkhinta hi.\nVideo etnopleh: HEBOH ! Kaget ada orang telanjang di hutan Aceh\nYouTube ah Comment akipia bekbekzong 2000 valkhin in, hihbangdan gamsungmi omlai cihpen lamdang kisa mahmah hi. Pawlkhat te’n hih gamsung mihing pen Mante Tribe akici te hiding ci uhhi. Tuate pen Aceh’s Urban Legends khat hi a, Aceh People te hongki patkhiatna abulpi khat kici hi.\nRelated: Indonesia, Bandung City ah Bomb puakkham in khuasung buaigawp ~ ZD\nVideo sungah etpak in Africa gamsungmi te khawngpeuh tawh kibangleh kilawm hi. Hibangdan gamsung mihing pen tudongmah Indonesia gamsung ah aomlai hihtuak mawk hi.\nVideo na etsak inla, na upmawhdan hong kuppihgawp dihve lawm… ZD Sawltak #zomidaily\nPrevious: United Airlines te’n Leggings pheituam tawh zuihding phallo ahih manin kiphun ngeingai ~ ZD\nNext: Japan vukkhalmual kicipna hangin sangnaupang 8 si, 6 liam, 3 mangcip ~ ZD


url: =Thusia tampi kisunsiah kha thei hi ~ Lian Tuang :: ZOMI DAILY\nThusia tampi kisunsiah kha thei hi ~ Lian Tuang\nposted on 5 August 2019 at 6:47 am UTC+9:30 Lomkholna: Article, Liantuang\nKum zalom 14 kim pawl in Europe gam ah zavat (Plague) kici pul natna hangin mi tampi si ngei hi. Hih natna hangin Europe gam mi a lang bang beilawh ahih manin Sihna khuamialpi (Black Death) ci in min kipia liang hi.\nTua hun in Europe gam pen Khristian gam vive hi khin ahih hangin bum le ai tawi na, dawi le kau thu le khuamial nasepnate kilim zat mahmah hi. Milim biakna zong kilim zat mahmah a tua sungah Zawhngeu milim biakna nangawn kihel hi. Dawite kaute heh leh mi tampi in kisihlawh thei hi ci in kihta mahmah uhi.\nAhi zongin mailam ding saupi ngaihsutna tawh mipite le biakna makaite kikop in, bum le ai tawite, dawi le kau tawh kizomte khuasung panin hemkhia uhi. Cikze het loin thah ziahziah uhi. Tua bang kawmkalah zawhngeu le dawi kizom hi cih thuleng khat om zenzen a, tua thuleng siksan in zawhngeu khawite man in a zawhngeu tawh hallum ziauziau uhi.\nTua bang thu a om ciangin zawhngeu kikhawi ngam nawnlo hi. Mihau le ulian pawl khat bek in kuama theihpih lohin khawi sim uhi.\nTua hun laitak in Sen gam le Mongol gam lam ah zusa tung pan a kilawh thei natna nam khat lang mahmah hi. Sumbawl khualzinte tembaw sungah tua zusate pawlkhat na om kha a, tua tembawte Europe gam a tun ciangin zusate khat le khat natna kilawh toto hi.\nZawhngeu om lo ahih manin zusa tam lua mahmah a, zusa natna zong tha khat thu in kizel pah hi.\nNatna nei zusate le tua zusate tunga zusahikte ( a li ) in mi a pet khak ciangin zusa natna kilawh in zavat pul natna (Plague ) piang pah in mi si pah ziahziah hi. EU gambup mi 50% kim bangin sihlawh hi.\nA lipkhaphuai a khasiathuai hih sihna khuamialpi thu hoihtak a ki et kik ciangin zawhngeute kithah mang keileh hizah in kisi lo limlim ding hi ci in kimu khia hi.\nGamvai minamvai le vai thupi khat peuhpeuh ah zong thuman thutak kan masa sese loin upmawh thu tawh gamta kampau ziauziau nuam mahmah hi hang. Tua banah pom ding le paih ding, thudon ding le nusiat lel ding, it bawl ding le tuambawl ding cihte nengneng I khen khial pahpah a, a kisai tawk kisailo tawh i nawk gawp kha thei lailai hi.\nTua bang gamtat khialhna nengnengte hangin buaina hamsatnate thakhat thu in ong tun zaizai pah sam loh hangin thusia tampite kisunsiah thei gige ahihna ong phawk sak ka sa mahmah hi. Lian Tuang\nPrevious: Kapzaw dingmaw, Nui zawding? ~ Dong Mung\nNext: Australia Missionary Graham Staines (1941 – 1999)\nNew York aom President Trump ii neihsa Trump Tower meikang, mi 3 liam\nVondeih Kep Ding – 146 (Dimno’ Pa)\nZAM Thupuak :: 24 August 2014


url: =Taiwan in China gal nan nading in Harpoon Anti-Ship Missile galvan hoihte leisawm :: ZOMI DAILY\nposted on 30 May 2020 at 6:58 pm Lomkholna: News, TedimPost, World\nTaiwan kumpi in leimaitang pan a kilawnkhia tuipi tung a tembawte kap zan theihna Harpoon anti-ship missile kici galvan hoih pawlkhat lei sawm hi, ci-in tangko uh hi. Bang hang hiam cih ciangin China kumpi in Aircraft carrier 2 a neih uh Liaoning leh Shandong minnei Aircraft Carrier te a nih mahin tuipi maitang pansanin nidang a a neih ngei loh naval exercise kici galsinna khat Taiwan naih lamah neih baih sawm ahi hi. Tua thu in Taiwan adingin tuipi tung a tembawte kap zan theihna ding galvan hoih pawlkhat behlap loh phamawh, cih kilangsak hi, ci hi.\nTaiwanese Deputy Defense Minister Chang Che Ping in thukhun bawlte a hilhna ah May 28, 2020 ni-in hi bang galvan hoihte lei dingin vaipua committee in khensatna nei ta hi, ci hi. Hih thu a kizak kiaukiau bel May kha kipat lam pek hi khin a, meeting thukhensatna pen May 28 ni-in kinei pan hi zaw, ci hi.\nBang galvan namte hi lian ding, cih Minister Chang in a pulak lian loh hangin Block II variants kici galvan namte hi dingin report dang pawlkhat ah kigen hi. Tua galvan namte pen Taiwan galvanlengte leh tembaw galkapte in nei khin hi, ci hi. Tuitung a zat ding leh van lam a zat ding om khin mah ta leh leimaitang pan a zat ding kinei nai lo ahih manin kin takin neih ding kisawm hi, ci hi.\nHih galvante tawh China pan gal hong kuan leh van lam, tui lam leh leimaitang mun 3 panin deih bangin gal kinang zo ding, cih lametna hi ci hi. Hih galvan namte pen USA gam pan hi a, Boeing company in a bawl ahi hi. Nisa nuai guah nuai sun leh zan cih om loin target a sukkhak dong a kawi len ngei lo thautangpi mitnei namte hi, ci uh hi. Tua thautangte pen internet leh computer tawh a kizom hi a, a zenzenin internet om lohna khat om leh data dang khat zangin target a muh dong mundangah pheng len tuan lo dingin a kibawl hi, ci hi.\nChina kumpi in a sawt lo a a neih ding galkisinna pen Taiwan bek hi loin USA adingin zong kua ban tha gol zaw hiam na en in, cihna dan mah tawh kibang hi, ci hi. Tua hangin USA in zong Aircraft Carrier te pen South China Sea ah a baihsa in kilehsak hialhial den ahi hi. Beijing leh Taipei kikal kimuh khialhna pen tulaitak a Taiwan kumpi President Tsai Ing Wen (Numei) in Taiwan pen a suakta gam khat hi, ci-in nung kal a thugenna pan sosang phadiak ahi hi.\nPresident Tsai in term 2 na ding teelcinna a ngah ciangin Taiwan pen China nuai hi nawn loin a suakta gam khat hi, cih kiplet mahmah ahih manin China kumpi hehna khangsak semsem hi. China kumpi in Taiwan pen gamtuam khat hi loin China khutnuai gamke khat hi, ci den hi. Taiwan in Independence a pulak peuhmah leh galkap tha zangin Taiwan kila kik ding hi, ci den hi. Tua hangin Taiwan leh China kikal gal gimnam semsem suak hi.\nUSA in Taipei kumpi pen taangpi zakin ciaptehna a neih lian loh hangin galvan a kisam bangbang panpih dingin a baihsa in om den ahi hi. President Tsai in President a sep sungin USA tawh kizopna kip semsem hoih semsem a, Block 70 F-16C/D Viper fighter jet kici galvanleng hoihte zong a kisam bangin Taiwan tungah zuaktheih/leitheihna ding phalna pia khin hi.\nTaiwan Defense Minister Chang in thukhun bawlte a genna ah US in hi bang danin hong panpih tohtoh nak leh 2023 ciangin leimaitang bulphuh galvan hoihte Taiwan gam leitang tungah kinei thei ta ding hi, ci hi.\n(China gam pen tulaitakin tuipi tung gamgi vai ah Brunei, Indonesia, Malaysia, Philippines, Taiwan leh Vietnam te tawh a kibuai laitak hi a, tua thu hangin USA tawh zong kingik zel uh hi. India gam tawh zong Himalaya mualsang kim tengah gamgi vai-in lang nih galkapte in amau muntek ah giahphual sat behbeh laitak uh ahi hi.\nMore: Taiwan gamsung ah zinling, mi 2 si in 219 liam, adangzong 150 mangcip\nKua tawh kido ding, cih thu om lopi-in China President Xi in a galkapte galdo dingin a baihsa in om un, ci-in thupia khin hi. Hi bang teng banah Corona virus vai, Hong Kong vai leh biakna simmawhbawl, human rights palsat, cih thute hangin China pen langpang a hauh laitak ahi hi). Source: The Drive/ The Tedim Post\nPrevious: Pasian, Khangno, Hun ~ Rev. Mang Tungg Thang\nNext: US Tulsa pan Nu Dim Khan Lian (Sezang, Naulak) in hongnusia


url: =LESSON 3 JULY 13 – 19 SABBATH: SUAHTAK NI ~ MUC\nLESSON 3 JULY 13 – 19 SABBATH: SUAHTAK NI\nLESSON 3 JULY 13 – 19\nSABBATH: SUAHTAK NI\nTu Kaal Sung Sim Ding: Pai. 16:16 -18; 20: 8 – 11; Thkna. 5: 12-15; Matt. 12: 9- 13; Siam. 25: 1-7.\nKAMNGAH: “Tua ciangin Jesuh in, “Sabbath ni, mihingte’ phattuam nadingin a kibawl hi a, mihing pen Sabbath ni a phattuam nadingin a kibawl hi lo hi.” Mark 2: 27.\nPasian in nasep khempeuh a zawh nadingin Sabbath piangsak hi. Pasian in a tawlnga hi bek lo-in leitung adingin tawlngakna piangsak hi. Sabbath in mihingte khat le khat kizopzia ding banah Pasian tawh kizopna nei dingin mihing a hong kipiansakzia hong hilh hi. Tua hi-in a mite adingin Sabbath a hong koihsak hi-in, Israel mite gam thak kipatna hun lai-in zong Sabbath om khin hi. Hebrew mite adingin zong manpha mahmah hi.\nSabbath tawh kisai genna khat peuh a om ciangin koi bangin Sabbath zang ding cih thu kipulaak hamtang hi. Sabbath ni-in bang nate sep ding kilawm lo a, bang nate sep ding kilawm hiam? Hih dotnate manpha taleh Sabbath in mihingte hi taleh a bawlsa na khempeuh tungah Pasian in a hong piakkhong hehpihna limcing hi, cih thu i tel ding kisam hi.\nJesuh pulaak mah bangin Sabbath in mihingte adingin kibawl hi. Sabbath i phawk takpi ciangin i nunzia hong khel ding a, Jesuh nunzia mah bangin i nunzia in mite adingin thupha hi ding hi.\nPasian mite in saltangin nengniamna thuakin a nuntakna uh panin suahtakna ngahin a teenna ding gam thak sungah nuntakna hoih, a nuam nuntakna nei thei dingun thukham pia hi. Tua bangin Pasian in a makaihna-ah a kimu thei manna tawh thuhilh hi. Gam sungah kum 40 sung a khualzinna uhah Pasian in amaute thupha pia-in, a teen nading gam sungah huaiham angsung zong lo-in a teen nadingun thuhilh hi. Israel mite giahphual ah zingsang simin manna khia den hi.\nPai. 16: 16-18 sim in. Mimal khat ciat in ama khamkhop ding cih thu in bang hong hilh hiam? ___________________________________________________ ___________________________________________________\nPaul in hih thu siksanin piakkhiatna tawh kisai hih bangin hong hilh hi: “ Tu laitakin note cithei na hih manun amau cihmawhnate-ah huh le-uhcin, note in haksat na tuah hun uh ciangin zong amaute in hong huh ding uh ahih manin note khatlekhat na kihuh diamdiam ding uh ka deihna ahi hi” (2Kor. 8: 14).\nPasian in Israel mite hi taleh eite thupha tampi hong pia hi. I kitangsapteng nei-in tua lo khempeuh cimawh genthei mite a huh hi lehang neksam kuamah om lo ding hi. Ni khat ading kitangsap bek kaihkhopna in a zing ciang adingin Topa muanna kisam hi. Nengniamna thuak saltangin a om Israel mite in nuntakna ding lunghimawhna tawh kidim uh hi. Ahi zongin amaute in Pasian muanna nei-in, cimawh mite huh, hawmsawn dingin Topa in deih hi. Ni khat adingin tua bangin ni khat khit ni khat manna kipia-a, ahi zongin Friday hong tun ciangin a zingciang Sababth ni adingin manna a zah nih kaikhawm dingin Pasian in thupia hi. Sabbath ni adingin a zahnih kaihkhop thu in amaute kitangsapna khempeuh Pasian in pia hi, cih a muan nading uh ahi hi. Pasian hehpihna in Friday ni-in a zah nih kaikhawm dingin thupia a, ni sagih ni Sabbath ni-a Topa kamciam tawldamna sungah amaute nungta uh hi.\nSabbath ni-a Pasian hong piak tawldamna i ngah nadingin Friday ni-in bangci kiginkholh ding na hiam?\nSabbath Adingin Thu Nihte\nPai. 20: 8 – 11; Thkna. 5:12 – 15 sim in. Koi bangin Thukham Li-na tawh tonkhawm hiam? ___________________________________________________ ___________________________________________________\nSabbath Ni phawk cih thu in Pasian in a mite tawh a hong kizopna, tua kizopna in Pasian in eite hong Piangsak Pa leh Honpa ahihna hong hilh hi. Thukham Li-na thupiak in Sabbath leh Sabbath ni-in i nunzia ding hong hilh hi.\nThuman lo pasian biakna tuamtuam tawh kidim gam panin a hong suahtak khit uhteh Israel mite in Piangsak Pasian a theihtel ding uh kisam hi. Sabbath in Piangsak Pasian theihtelna guan hi. Pasian in Friday ni-in a zah nih manna pia-a, tua in Ama vang kilatna hi. Thukham Li-na thupiak in Pasian in Piangsak Pasian hi, cih hong hilh hi. Thuhilhkikna 5 sunga kigelh mah bangin Thukham Li-na thupiak in amaute kihotkhiatna, amaute suahtakna pulaak hi. Israel mite in hih thute pulaak kikkik ding uh a, Sabbath thupiak mangngilh lo ding uh hi. Israel mite in saltanna Egypt panin suahtakna a ngah khit uhteh Pasian theihtelna leh hotkhiatna sungah khangto semsemin, nipi kaal Sabbath in mawhna sung pan suahtakna hangin nopsakna leh suahtakna limcing hong suak hi. Hih thu nihte in Sabbath in Pasian leh a mite kizopna hoih hong neisak hi. “Amaute pen mi siangtho-in ka bawlna thu a phawk nadingun kote’ kikalah thukimna limin Sabbath tan’ding thu ka pia hi” (Eze. 20: 12).\nI gensa mah bangin Sabbath in minam thu pulaak hi lo hi. Pasian tawh kizopna tungtawnin cikmah hunin amaute teen ngei lohna gam luah ding uh a, khual mite leh namdangte adingin thupha hi ding uh hi. “Tua ahih ciangin Sabbath ni na tan’ding uh TOPA note’ Pasian in thu hong pia hi” (Thkna. 5: 15).\nSabbath in eite a hong kipiansakna leh hotkhiatna hangin lungdam ding hong phawksak ahih manin Topa tawh kizopna banah mite tawh kizopna hoih hong neisak hi. Pasian in hong hehpih ahih manin eite in zong midangte tungah hehpihna a nei ding i hi hi.\nKoi bangin Sabbath in itna, hehpihna, mi huhna lungsim hong guan hiam?\nMi Khempeuh Kikimna Ni\nThukham Sawmte (Pai. 20) leh Thukham Li-na tawh kisai kicingzaw-in hong hilhna Thuhilhkikna 5 i sim ciangin thupiak hong hilh thute i telthei pah hi. Thukham pawl khat kammal li leh nga tawh kipulaak hi taleh (Hebrew Lai Siangtho ah kammal nih bek ) thukham li-na tawh kisai bang hangin Sabbath tawlngakna, koi bangin tawlnga ding, kua phawk ding cihte a kipan tampi hong hilh hi.\nPai.20: 8 -11 sim in. Sila nasemte, khual mite, ganhingte tungah thupiak in bang pulaak thu om hiam?\nSabbath thupiak in mi tawh kizopna limgen mahmah hi. Sigve K. Tonstad in hih bangin gen hi: midangte tungah gamtatzia ding ngei-na i nei ciat hi. Sabbath thupiak in kinengniam mite domto ding hong hilh hi. Mi tungah thuneihna ding hong hilh hi lo-in, a kinengniam mite lamsang ding leh thaneem mite huh ding hong hilh hi. Tua mite in sila, khualmi, gim thuak mite hi-in, kuama phawk khak loh mite hi. Tua bang cimawh dongtuak mite in ni sagih ni-in tawldamna ngah thei uh hi. The Lost Meaning of the Seventh-day (Michigan: Andrews University Press, 2009), 126, 127.\nThukham Li-na Sabbath in mi khempeuh nopsak ni hi ding hi. Sabbath in mi khempeuh hong kikimsak hi. Nasem nei mi na hihleh na nasemte in Sabbath ni palsal ding ukna na nei kei hi. Bang hang hiam cihleh Pasian in tawlngak, nasep khawl ni dingin a hong piak ni hi. Nasem, mi khut nuai-ah nasem mi na hihleh zong Sabbath in mi khempeuh Pasian mai-ah mi kikim i hihna, a hong tatkhiat mi i hihna leh na dangdangte sangin Topa sungah lungdam kipak dingin Sabbath in hong hilh hi. Na inn pua-a om mite hi taleh khual mite hi taleh a kuama ciat in Sabbath hangin nopna thupha ngah ding hi (Pai. 20:10).\nHih thupiak in Israel mite saltanna leh nengniam thuakna panin nuntak khua-sakzia lianpi kikhelsak hi. Tu-in a muh ngei nai loh uh gam thak sungah teeng ding uh hi ta hi. Hih gam thak sungah hun lui sung amaute a bawlsia mite nunzia bangin nungta lo ding uh hi. Tua gamah amaute nunzia ding kicingtakin a hilhna sungah Sabbath in Pasian mai-ah mi khempeuh kikim i hihna hong phawksak hi.\nKoi bangin Sabbath in kimlepaam mite ading banah nangma Sabbath tawlngakna tungtawnin mite in noptuampih ding hiam?\nLeitung piancilin Sabbath tawlngakna in thu tampi huam hi. Jesuh in leitungah hotkhiat nasep a hong sep lai-in biakna makaite in Sabbath deihna panin lampial khin uh hi. Sabbath in suahtak ni, kinengniamna bei ni sangsikin vangik pua bangin lunggim ni, thongkia bangin ngei-na tuamtuamte in hencip hi. Jesuh in tua bang ngei-na, mihing bawltawm thukhamte, mite vangik a suan thei khempeuh langpan hi.\nTua bangin biakna makaite’ makaihna thuman lo ahihlam mite in a muhtel nadingun Jesuh in Sabbath ni-in natna tuamtuam damsak hi. Ni guk sung a ni khat peuhpeuh, damsakna ni-in zang thei hi napi-in zang lo-in, Sabbath ni teekteekin natna a damsakna thu a hang in, Sabbath’ deihna bulpi a hong hilhnop man ahi hi. Tua bangin natnate a damsak ciangin Jesuh in Sabbath ni-in tua bang nasep ding kilawm kituak hi, ci-in hilh hi. Jesuh in Sabbath ni-in tua bangin cinate a damsakna hangin Pharisee-te in Jesuh a thah theih nadingun lampi zong kawikawi uh hi.\nMatt. 12: 9-13; Mk.1: 21- 26; 3: 1-6; Jn. 9: 1-16 sim in. Jesuh in Sabbath ni-in natna tuamtuam a damsaknate hangin bang thu manpha na mukhia hiam?\nJesuh in Sabbath a thupitna pulaak phapha hi. Sabbath in Pasian tawh kizopna, innkuan sung khat le khat kizopna, midang tawh kizopna dingin hong kipia ahih manin, na dang, thu dang tuamtuamte in Sabbath thupitna susia thei lo dingin daikaih kul hi. Ahi zongin aituam nopsak nadingin Sabbath zat ding hi lo hi. Jesuh hong hilh mah bangin “Sabbath ni-in thupha bawl ding kilawm kituak hi” (Matt. 12:12).\nPawlpi mi tampi in midangte huh uh hi. Ahi zongin tua sangin i sep theih ding, i huh zawh ding om hi. Pasian in nenniam thuakte, nawlkhin thuakte, gim thuakte hehpih ahih manin eite in zong tua bang mite hehpih ding kisam hi. Sabbath ni-in nisim nasep ngei-te sem lo-in, nuntak khua-sak nading lunghimawhin nasepna panin tawlnga-in, cimawh genthei mite huh ding hun a hong kipiak ni hi. Tua in Sabbath tawlngakna man hi. Pasian in “Thukham Li-na in nasepna pan tawlnga-in biakna pia dingin hong sawl hi. Nisim nasep khempeuh nusia-a nasepna pan tawlnga-in Topa deihna tawh kituakin hehpihna nei-in thupha bawl ding ahi hi. Gim thuakte tawldamna pia-in, a dah a kap mite hehnemna cihte in Topa zahtakna leh itna tawh nasepna hi.” Ellen G. White, Welfare Ministry, 77.\nSabbath ni-in mite ading bang thupha na bawl hiam?\nLeitang Ading Tawlngakna\nSabbath in Israel mite tawh kipelh thei lo hi. Ahi zongin Sabbath thuman guipi in kaal khat sungah ni khat mawk mawk hi lo hi. Tua tawlngakna in kum sagih a cinsial-in leitangin zong tawlnga hi. Kum sagih a cinsial-in leitang tawlngak kigawm toto-in kum sawmnga a cin jubilee kum hi a, leitang tawlnga hi. Siam. 25: 1-7 sim in. Hih thupiak in bang thupi-na nei hiam? Koi bangin Sabbath thuguipi in nasep na bawlna khempeuh hong makaih hiam?\nSabbath kum in leitang tawlnga ahih manin a kum kik adingin ankung hoihsak hi. Sabbath kum in leitang kepcingna hi-in, tua bangin lokho mite in leitang tawlnga-sakna in pilna tawh nasepna hi. A kum sagih a cinsial-in sila mite adingin tua kum in manpha hi. Leiba lohzawhloh manin sila-in a kizuak mite in, tua kum sagih a cinsial-in suahtakna ngah uh hi (Pai. 21: 1-11). Tua bang mahin sum sagih a cin ciangin leiba khempeuh mai-sak uh hi (Thkna. 15: 1-11).\nPasian in sehnel gam sungah Israel mite manna a piak mah bangin, leitang a tawlngak ciangin a kum beisa kum sung a nasepna pan a khai-gahte tawh nungta uh hi. Leitang tawlnga ahih manin a kum kik ading kitangsam khempeuh Topa in pia dingin muanna nei uh hi. Tua banah hehpihna siksanin sila-te suahtakna pia-in, leiba-te maisak uh banah amaute kitangsapna khempeuh a pia ding Topa’ vangliatna a muanna-uh tawh tua bangin gamta uh hi. Topa in amaute a theisak nop thu in amaute in a kitangsap khempeuh a ngah nadingun midangte nengniam kul lo hi.\nSabbath thuguipi in kuamah nengniam lo-in hehpihna, itna nei ding cih Sabbath in hong hilh siksanin Israel mite nungta uh hi. Tua bang mahin Sabbath tawlngakna in nisim i nunzia hong khel ding kisam hi. A taktakin Sabbath in, Jesuh hong hilh mah bangin Ama gam leh dikna zon masakna hi. “Vantung a om note Pa in note kitangsap khempeuh thei khin ahih manin na kisap bangbang hong pia ding hi” (Mat. 6: 32, 33).\nSabbath tawlngakna in a dang ni guk sung na nunzia a kilamdangsak ding hi lo hiam? Sunday panin Friday ni dong huaihamna, angsung thu theihna, hehpih theih lohna tawh kidim hi lecin Sabbath ni-in tua bangin na om kei zongin, Sabbath na tawlngak in man nei ding hiam? Ni guk sung tawntung huaihamna, angsung thu theihna tawh kidim na hihleh, Sabbath ni-in tua-te tawh na kipelh takpi mah na hi ding hiam?\nNgaihsutbeh ding: Ellen G. White, “ From the Red Sea to Sinai,” 295 – 297, in Patriarchs and Prophets, “ The Sabbath” 281 – 289, in The Desires of Ages; Sigve K. Tonstad, “ The Social Conscience of the Seventh-day,” 125 – 143 in the Lost Meaning of the Seventh-day.\n“Jesuh in biakna makaite tungah gimthuak mi khat huhna in Sabbath thupiak tawh kithuhual hi, ci-in hilh hi. Tua nasep in vantung leh leitung kikal tuaksuk kahto-in gimthuak mite a huh Pasian vantungmite’ nasep tawh kihual hi. Sabbath ni-in mihing in a sep ding nei hi. A kipelh thei lo nate a sep kul hi. Cinate don kul hi. Kitangsam mite huh kul hi. Sabbath ni-in gimthuak vangikpua mi in tawldam ngah nading a huh lo mi in a mawhna thuak ding hi. Pasian ni siangtho ni in mihingte adingin kibawl hi-in, hehpihna tawh nasep in Sabbath’deihna tawh kihual hi. Sabbath ni ahih keileh ni khat peuh-ah gimthuak mi in tawldamna ngah thei ding ahih nakleh nai khat sung nangawn gimthuak dingin Pasian in hong phal lo hi.” Ellen G. White, The Desires of Ages, 206, 207.\n1. Bangci bangin Sabbath na tawlngak in Pasian na muanna pulaak hiam? Na nuntakna-ah Israel mite bangin manna na ngahna, Topa in thupha hong piak phawk hiam? Na tuak thute na lawmte hawmsawn in.\n2. Pai. 20: 8- 11; Thkna. 5:12 – 15 sung a kigen mah bangin Thukham Li-na in Sabbath tawh kisai thu tampi huam hi. Tua thute lak pan koi in na lungsim hong sukha pen hiam?\n3. Mimal ahi zongin mihon tungah a hi zongin Sabbath thupha bang kimu hiam?\n4. Na nuntakna-ah Sabbath in a hong khel thute pulaak in. Sabbath thuman, thuguipi in tu-a na nunzia, na dinmun sangin a sang zawa om thei ding hiam?\nTOMLAKNA: Piansakna leh hotkhiatna i phawk nadingin Pasian in Sabbath hong pia hi. Ahi zongin Sabbath tungtawnin nisim nunna dingin thupi hong pia hi. Sabbath in Pasian i muan ding hong hilh hi; mi khempeuh kikim ihihna hong hilh hi; Pasian tawh hi taleh mi tawh kizopna, kikholhna hong khel hi. Jesuh in cinate damsakin, cimawh genthei mite huhna tungtawnin Sabbath ni tawlngakzia ding hong hilh hi.


url: =Tedim ah guta laang mahmah & thuthang tuamtuam :: ZOMI DAILY\nposted on 17 June 2018 at 9:49 pm Lomkholna: News, Tedim, Zomi\nJune 12, 2018 (Tue) zan in cycle (3) mang hi. Lawibual Tedim lampi gei-ah (2) mang hi. Leilum vengah zong tuani zanmah in cycle (1) mang hi.\nTuani zanmah in Tedim-Rih lampi tung aa Maan Store namgitui zuakna ki buluh cih lailai mawk hi. June 16,2018 zan Tedim -Rih lampi aa “Taung Za Lat” Ansai zong ki buluh lailai hi.\nZomi te’n i khuapi hi ci’n i ki pakpih mahmah Dimtui Vangkhua zong gutabuluh te leh khamtheih guihtheih zangte ngabang lenna hong suak ai ve maw.\nHi bang gamtatna-ah a tualbial bial te’n nikhat ni ciang a thuak ding uh gimna lian mahmah kha ding hi.Namdangte zak ding in zong zumhuai mahmah hi.\nLungzuan Huai Dimtui Vangkhua\nNingzu aisa ne in lawm leh gual tawh gualnuam in ih om lai peh a pha dawm mahmah hun hi. Tu in Tedim khang thak tampi takte in ningzu aisa tawh lungkim zo nawnlo uh aa khamtheih guihtheih zatang/zatui leh No.4 dong a zang/suai tampi om hi ci’n ki gen ziahziah hi.\nKhamtheih guihtheih a tuamtuam a bei siang nading in Nu leh Pa a hi zong a kuamapeuh in vaipuak lianpi nei hi hang.\nEt Lawm “Zolengthe Naipitau”\nZolengthe Naipitau pen Sipin ten vaipuakla in zun cihtak hong zun uh aa tu in et lawm mahmah hi. Zan ciang a tan silsial nading in electronic tawh kisai mei tuamtuam te tawh ki zem (decoration) ki bawl hi.\nSun ciang Zolengthe ciampeello hong khuang ngeungeu aa zanciang se-al bang in tang dimdiam hi.\nJune 15,2018 (Fri) Zolengthe Naipitau huang sung teng siansuahna ki nei in pak zong ki suan beh hi. Naipitau huang sungah i pai/khawl ciang ngaihsutna picing tak tawh i ninte mawk paih kei ni. A kiu munkhat-ah nin paihtheih nading nindum khat ki bawl hi. Tua lai ah hong na paih sak tangtang un.\nNaipitau huang sung siangtho leh a sung aa tawlnga/ kimawlte a ding lungsim siangtho in omdan nuam pah ding hi. Thumanna bek zong ih gam leh minam a ding nasep kipatna ahi hi.\nMore: Japan, Hokkaido ah khuasung Bus te ahawl omlo in zatsawmta\nTuhunlaitak Tedim Zogam ah meh minthang vangvang pen aalu leh ankam ahi hi. Aalu pen Sezang,Suangpi,Dimpi, Dimlo lam panTedim khuapi ah hong zuak ziahziah uh hi. Ankam pen tuuk ankam hi aa innkim phial in kicing hi.\nIh Zogam leitang pan aa piang aalu mah limzaw in tha zong omzaw hi.Ci zong ngosak in aw zong hoih sak cilai uh hi. A zuakte bang ingen le uh siam zawlai uh hi.Gualkhadi zong hong ompianta a hihman in Zogam ah mehkicing leh ol zawdeuh hi. Tedim Municipal\nPrevious: Russia gamsung ah Taxi Driver khatin khetawh khuasungvak mipi te nawkgawp, mi tampi liam\nNext: Malaysia, Kepong vengsung ah damiah mi 4 te’n mineihsa asuhsak laitak Video ki khahkhia


url: =Perth – Kuala Lumpur kikal aleng AirAsia vanleng khat asetsia in ki lehkik :: ZOMI DAILY\nposted on 25 June 2017 at 10:22 pm Lomkholna: Australia, Malaysia, News, Sawltak, World\nAustralia gampan in Malaysia gam zuanin aleng AirAsia X Flight vanleng khat aset siatna nei ahih manin, alenkhiatna zuankikin kilehkik cih theStar pan kiza hi.\nTua AirAsia X Flight ii a nambat pen D7237 hi a, Australia, Perth City panin Malaysia, Kuala Lumpur City zuanin aleng hi a, Technical Issue hangin aki lehsakkik ahihi.\nAsiaAsia X panin Statement akhahkhiatna ah tua vanlengpen Sunday ni in Perth City panin alengkhia hi a, alengkhiatzawh nai 3 khitciangin setsiatna om ahih manin, kilehkik cihi. Hih vanleng sungah Passenger akigawm in mi 359 atuangkhawm uh hi a, bangmah tuahsiatna omsamlo in Perth ah tukikthei uhhi.\nAirline Engineers te’nzong vanleng hoihtak sitcianna neikikding uh cih kiza hi.\nHih vanleng tungah atuang Passengers khempeuh pen adang vanleng khattawh tuahsakding cihzong geelna nei uh a, tua vanleng asiapen ngiatzong zankimlam in Perth panin lenkhiatkik saksawm veve uh cih Sunday Statement ah genkhia uhhi.\nHih vanleng tungah atuang Passenger khempeuh in bitna, lungmuanna aomnading pen ko ii mawhpuak lianpenpen hi ci’n AirAsia X te’n genkhia uhhi.\nVideo: AirAsia X’s ‘shaky’ Perth-KL flight turns back\nHih vanleng tungah atuangkha Sophie Nicolas kici Passenger khatin Australian Publication PerthNow te kingah agenna ah vanleng ii aveilam “Left wing” panin apuakkham khat kaza uh cihi.\nRelated: AirAsia Company aneipa ngiatin vanleng sungah nasem te huhin ninkhawm buambuam\nTuapen Crew tezong patau mahmah uh a, bangzah in huaisiading cihpen ki tuatthei hi ci’n genbeh hi. Tuakhit ciangin vanlenghawlpa Captain in hih vanleng pen alenkhiatna Perth khuapi zuanin ki lehkikding hi ci’n tangkokhia cihi. Sawltak #zomidaily\nPrevious: Zomi koilam ah ~ Cin Lian Khai\nNext: Datsi pua mawtaw khat kibungin puakkham a, mi 139 in sihlawh\nZolai hong kipatna ~ Rev. Khup Za Go\nGamdang aom/teng Zomi te theihhuai kasak ~ Siam Khaute


url: =John Khatna 1 (1 John 1)\nLaithak A khatna (The First Letter of John)\nJohn laithak khatna sia in tupna bulpi nii nei hi: a lai simte in, Pathian le a Tapa Jesu Christ taw kipawlkhat in a nuntak thei natu, taciang hi kipawl khat na a susia thei kihil khialnate pan kidop natu ahi hi. Hi kihil khialnate sia bang kidoppha ziam cile hi leitung taw kizopna in siatna piang sak hi ci in upna om hi. Tua ahikom Jesu, Pathian Tapa sia mihing tatak hi ngei ngawl tu hi, ci thu ahi hi. Hi thuhilsya maan ngawlte in, ngupna nga ih ci ciangin, hi leitung nuntak thin nop mawkna pan suatakna hi, ngupna ih ci sia ngamtat phatna le ih mihingpuite itna taw bangma kisai ngawl hi ci hi.\nHi kihilna taw kingalsai in lai atpa in a thiangtho takin Jesu Christ sia mihing tatak hi a, taciang Jesu a um theampo le Pathian a it theampo in khat le khat ki it tu ahi hi, ci in a thupi in son hi.\nKhuavak le khuazing 1:5-2:29\nPathian tate le Doaimangpa tate 3:1-24\nThumaan le thukhial 4:1-6\nKi itna ii sep tute 4:7-21\nA zo upna 5:1-21\nJohn Khatna 1\n1A kipat pan a om sa, nuntakna Kammal huvau note tungah lai kong thaak hi. Tua thu ka zazo uh a, ka mit taw ka mu zo uh hi; hi hi, mu zo khu hi, ka khut uh taw tham zo khu hi. *1:1 Jn 1:1. 2Hi nuntakna hong kilangh a, kote in ka mu zo uh hi; tua ahikom kote heak tu a hong kihil Pa taw a omkhawm tua tawntung nuntakna thu ka sason uh a, na tung zongh ah kong son hi. *1:2 Jn 1:14. 3Pa le a Tapa Jesu Christ taw ka kipawl khat theina sungah nong pop thei natu in, ka mu uhte ka zaak uhte no tungah kong phuang uh hi. 4Kote lungdamna a pawlcing thei natu in hi lai kong at uh hi.\nPathian sia Khuavak\n5Tu in a Tapa tung pan ka zaak thu le kong zaak sak uh thu in hi thu ahi hi. Pathian in khuavak hi a, ama sungah khuazing a om bua hi. 6Tua ahikom ama taw kipawl khat hi hing ci napi khuazing sungah ih om le ih kampauna le ih ngamtatna taw a leeilot te ih hi hi. 7Ama sia khuavak ahi bangma in— khuavak sungah ih nungta le eite khat le khat kipawl theina a neite ih hi a, tasia ciangin a Tapa Jesu chisan in ih mawna theampo panin hong thiansua hi.\n8Mawna nei bua hing ih cile eima le eima kitheam ih hi a, ih sungah thumaan om ngawl ahi hi. 9Ahihang ih mawnate Pathian tungah ih pualaak le ama sia a kamciamte keam tu a, thumaan thutangte vawt ahikom ih mawnate hong mai sak tu a, ih ngamtat khialna theampo pan hong thiansua tu hi. 10Maw ngei bua hing ih cile Pathian sia a leeilot pa ih suak sak a, ama kammal sia eite sungah a om bua hi.


url: =Internet ah hun bangzah beisak ~ Hau Za Cin :: ZOMI DAILY\nInternet ah hun bangzah beisak ~ Hau Za Cin\nposted on 19 April 2016 at 7:00 am UTC+9:30 Lomkholna: Article, Hauzacin\nLeitung zong Zomi te mah bangin khantoh sawm in diang thapai a, tu man vetlo in dindeelsa in pai kheu-kheu hi. A hun tamzaw ah aktai den a, tutkhawl cih peuhmah nei ngei nawnlo hi. Nawhtai lua leh khangluite ‘ciahkuan bal em’ a cih bang dinga, ziakai lua leh lah delhphalo ding hi. Tua manin a sep ding sem man, ahih hang ziakailo, khawllo, dinglo in pai den hi. Tua manin leitung pen ‘kinawhlua’ a ci pawl om a; pawlkhat in ‘manlang lua’ a ci om a, pawlkhat in ‘nawhtai deuh leh’ aci pawl om hi. Zomi te mah bangin leitung mite in zong ngaihsutna tuamtuam na nei tek uh a, amau zong na kinial zel, na kingit zel, na kinawk kha zel uh hi.\nKuamah a tuam omlo, a kibang vive ihihna hong langsak hi.\nZomi te mah bangin leitung mite in zong internet na buaipih mahmah uh a, amau zong a ngaihsutna neuno khat peuh, a khuak sungvua kipeipei thute mah internet ah na luikhia in mite sim theih dingin na gelh gawp zel sam uh a, Zomi te mah bangin na lawp keei sam uh hi. A gelhsa uh thute hangin mi tampi in a phattuampih mah bangin ngaihsutna kibanglo hangin ngaihsutna tuamtuam, ngaihsutzia tuamtuamte na sungkhawm thei zel uh a, Zomi te mah bangin amau zong ‘amau hun nawkkhak’ teng mah na su lingling uh hi!\nZomi te mah bangin amau zong a thu theih masaksak uh a na luikhia ahih manin thukizakna na manlang mahmah a, a milip tamzaw gam khempeuh ah thukizakna na manlang se hi (numei tamzaw pah hiven… he he he…). A khangto minam leh a khangto gam hih ut in leitung in a piak theih khempeuh – sum, nek leh dawn, silh leh teen, vaksuk vaktohna tuamtuam, neih leh lam, vanzat tuamtuam, etc cihte Zomi te mah bangin na deih lei peuh uh hi.\nTuate a ngah kim theihna ding un sun leh zan mah amau zong sithu nam liang, khua-ul sakai luang liang mahin na zong uh a, na hanciam uh hi. Zomi bek in tua bang nuntakna a lunggulh i sak leh na hi tuan deksuailo hi. Leitung minam khempeuh in zong amau phakkhop ciat ah nuntak nuam na lunggulh ciat uh hi.\nThu leh la kizaktuahna a manlang mahmah bek hilo, thu tuamtuam – ciamnuih, thutak, pilna, theihna, thu leh la, etc cihte maitang kimulo a kipuak ziauziau theihna internet zong amau na buaipih mahmah uh a, Zomi te mah bangin hun tampi mah na beisak uh hi. Pilna tampi a ngah a om mah bangin a thupilo a hun tampi a beisak zong tampi mah na om veve uh hi. Mite laigelh tuamtuam – a ginalo leh manphalote simin hun tampi beisak uh a, games tuamtuam kimawl in a sun a zan na buai uh hi. A tamzaw ah Zomi te mah bangin khangham sangin khangno leh naupangte in internet ah games leh kimawlna tuamtuam tawh hun manpha tampi na beisak uh hi.\nInternet pen sila banga zat dingin a hoih hi a, sia banga khoi dingin a sup-huai hi.\nBanghang hiam cih leh zang thei leng sum mah bangin manpha a, zangthei kei leng hun tampi a bei ban ah mit khamsak bek hilo in ngaihsutna nawngkaisak in a omlo in ki-om theilo hi. Internet enlo in nikhat na om theih nawn kei leh na kidek mahmahta kul cihna hi. Nasep mah banga tawlngak hun na neih ding a kisam mahmah khat ahi hi. Na mit bek in thuaklo dinga, na kawng leh na khutme, na khuak ngaihna ciim mahmah zong tawmawl thei ding hi.\nAhang pen mihing bangin hopih theih, thukuppih theih hilo a, ei lam pan a lut bekbek hi in internet in hong dawngkik theilo, hong hopih kik theilo, i khuak hong lok khollo hi. Mihing leh mihing mah kiho in thu kikum leng ngaihsutna tuamtuam a om ciang i khuak a thasaanna dingin hong lawk kiaukiau thei a, tua pen cidamna dingin hoih mahmah hi.\nMaitang kimulo a kizop theih pen a hoih mahmahna a om mah bangin a siatna zong tampi om hi. Tangval khat in, “hua nungak in hong ngai in um veng aw” ci a amah leh amah lamet akipiak den tawh kibang thei hi. A taktak in tua nungak in na ngai ngaungau khollo thei hi. Kizopna omlo a, ahi zongin nasepna dinga zat dingin bel tangzang mahmah hi. Khutme tawh sawk ziauziau in leitung kiuli ah thu leh la kipuak ziauziau thei a, nopna dahna i theihpih pahpah hi.\nLeitaw lam gam New Zealand ah thupiang hita leh leilu lam gam Norway ah Zomi te Khuado thu hita leh, nisuahna lam Japan a Zomi te lawhcinna leh nitumna lam gam USA ah Zomi te Zomi Khoppi ding thute i tutna dawhdan tung pan khutme mek ziau in i thei thei a, i lungdampihna leh i phawkna zong i khak ziau thei hi. A metna sim ding hileng a sum tawh kileizolo zah dongin manpha hi. Kuala Lumpur khualaizangah ka teng zongin google map zangin Hollywood khuapi Los Angeles khuapi sungah lamdung hoihnono tawn in ka lungsim leh ka mit tawh ka vak hialhial thei hi.\nGamlapi ah omte kizopna dingin a hoih mah hangin a kinainote adingin kigamlatna suak thei hi. Mihing pen mi leh mi mah kiho tangtang leng, maituah in kimu in kikhawl leng kingaihna khang diak hi. Internet om zawh tua banga kihona tawm deuhdeuh hi kici hi. Handphone om zawh diakdiak bang kimu a kiholim na nak kiam mahmah a, kam tawh kiholo, maitang kimulo in thu kikhak ziau, phone tawh kihopih ziau in kimuh kiho cihte kitawmzat hiaihiai hi. Tua pen Zomi te bek hilo in leitung mi khempeuh in na uangzat mahmah uh ahih manin leitungah mihing khat leh khat kizop siamna (social skills) kiam mahmah hi kici hi.\nKikhop kul seselo in internet pan biakinn sungah thugen teng inn ah kingai thei hi. Tutsa a ngai hileh phadawm, lupna, dinsa nangawn in kingai thei a, pawlkhat te bangin khualak peuh pan na ngai thei uh hi. A hoihna a om hangin a hoihlohna tampi om hi. Zomi te bek i sak leh midangte zong tua bangin internet tungtawn in na kikhawm keei uh hi. Amau zong kizopna diam ding cihna hi. Kizopna kiam leh kingaihna tawm a, kingaihna tawm leh kideihsakna tawm a, kideihsakna om kei leh omkhop a kulna om nawnlo hi. Omkhawm kei leng eima thu ciat, eima ngaihsutna ciat, eima hoihsak dan ciat in kinungta dinga, ‘angsung theihna’ hong lian mahmah ding hi. Kei\nBiakinn ah pawlkhat in Lai Siangtho tawi nawnlo in iPhone pan iPad pan sim ziauziau uh hi. A siatna omlo hi. Ahih hangin a Lai Siangtho simloh kal in internet sungah na lut kha pahpah uh ahih manin a lungsim uh palangsak hi. Games peuh na kimawl uh hi. Thu peuh na kikhak uh hi. Maan peuh na en uh hi. Lawmte tawh na kihosim thei uh hi. A lungsim a biakna sungah omlo in a pualam tawhna kizom gige hi.\nTua manin internet zat pen a siatna om kei. A vallua in i zat leh a siatna om hibek a, zang siam leng phattuamna tampi hong pia vanzat ahi hi. Zangsiam kei leng lah hun manpha leh sum tampi a beina suak ahih manin nisim, khasim, kumsim in internet ah hun bangzah na zang hiam, na tate in hun bangzah a zang hiam, na lawm na gual tawh na kizopna a hoihsak hiam, a dausak hiam cih na sittel hamtang in. Nu leh pa leh tate kizopna a siasak thei ahihna ki uanggen mahmah hi. Zomi te bek hisamlo ding napi midangte zong Zomi te mah in kikholhsiam, kideihsak, ki it, kingai in, kiho diamdiam leh tomcik sung bek i luah ding i tenna leitung hong nuam mahmah tuam ding hi. Hau Za Cin\nPrevious: Thaman bek ngak Huhna bek en, Piakkhiat itsik gimsi Hazatnate\nNext: Alamdang Cina Damna Pawipi ah Sapna


url: =Kimpu leh Kimpi – 40 ~ Hau Za Cin :: ZOMI DAILY\nposted on 11 September 2010 at 10:43 am Lomkholna: Article, Hauzacin\nKimpu leh Kimpi – 40\nThunget a tawp uh Amen a cih khit uh ciang a khuadak uh leh inntekpa Kimpu lu kun sa in na om a, a phot sawm uh hang a phong zo nawn kei uh hi. Innsung khempeuh dahna kahna khitui tawh kidim a, leitung kilumlet hi.\nTanu te in kuang hong la uh a, hankuang sungah a sial khit uh ciangin zanhak dinga hong pai nungak tangvalte in lasak a kipan uh hi. Zan thapai lasa in misi innkuante hehnepna hun a zang uh a, zing khuavak ciang nupi papi hong lut in nungak tangval tengin hanmual lamah hankhuk to dingin annek kham ciang a pai pah uh hi.\nNitak Ni tum kuan, ann huan hun, misi vui dinga akithawi laitak un Kimpu a zite, a tate leh nu leh pa, u leh nau, meltheih tengin hong naih khiukheu uh a, vaikhakna nunung penpen Pawlpi Pastor in a nei hi. Tua laitak in hankuang sungah balloon mutpuak sung pan huthe bang, bawng naakvang a liit om bawngin a phit lala bangin a ging khat hong om a, a et uh leh a misi uh hong naak kik lutlut hi. Lamdangsa lua in Kimpu tate in, “Ka pa a mit a hak veleh” ciin a mit a khoihsak sawm uh hi.\nKimpu hong thokik a, khuasung khempeuh kizeel pah in a za masasa in lamdang a sa uh hi.\nKum 20 a nuntakna kikhangkhaansak a, tua sung khempeuh mihing sep theihloh Pasian damsakna thu bekbek taangko in a vak kawikawi hi. Topa in thupha pia kik a, tu leh tate mel mu kim in innkuan nuam a suak uh hi. A damkik zawh a gen mun mahmah leh a tetci panna khempeuh ah a gen mangngilh ngeiloh khat om a, tua pen:\n“Ka thuak gimnate khempeuh piangsakpa hong gawtna kasa a, kei ading a manpha na hizaw hi. Hauhna, minthanna, leh vangliatna te khempeuh van leh lei bawlpa loin a mawknapi hi a, tuate ka neih loh hangin ka lungnopna khat om hi; sihna pan hong phongkik ka Topa!”\nLeitungah a khan-gual banlah mah tase leh, a hun nunung lamah ‘amanpha nuntakna’ mu kha ahih manin mi kamsia lak pan mi hampha khat suakkik hi. A muan Topa in a tu a ta khangah mi nuamsa vive suaksak a, vai khempeuh ah a lamzang mahmah uh hi.\n:: BEITA ::\nPrevious: Kimpu leh Kimpi – 39 ~ Hau Za Cin\nNext: Biography of Dr. Vumson Suantak\nBumh Lehkikna ~ Bob Tuangpi


url: =ZAM Thupuak :: 24 November 2013\nUN vai thuthak: UN hawmna tawh kisai in tulaitak phuahtawm thuthang tam mahmah hi. ZAM Member sungpan ngah dinga ciangtansa te lakah a ngahzo nailo pawlkhat omlai a, tuate pen UN lam panin hun kicinlohna hangin ani hong khanto hi. Thuphuaktawm siam pawlkhatte’n ZAM Member te kipia nawnloding hi ci in thu na thangsak uh ahihman in mipite lunghimawh uh a, linglawng keei uh hi. UN hawm ding tawh kisai ZAM Palaite leh UN Uliante thumvei bang kimukik khin uh a, UN Uliante genna panin nidang banga ani kongsot tohtoh khak ding uhka lauh man un ani ding akitelcian mateng hong gen ngamlian nailo hizaw ungh, ahizongin sawt nawnloding ci uh hi. Tua ahihmanin mipite lungpatauh nading omlo a, tawmvei sung lungduai taka ngak ding cihna hizaw hi. Thu phuakphuakte’n zong “Cancel” leh “Postpone” a kilamdanna tel phot na sawm un. “Cancel” cih ciangin “deih nawn lo/phiat/su mit” cihna hi a, “Postpone” cih ciangin “ani khaangto” cihna hi. Kammal khat leh nih tello pi a kampauna in aza angaite adingin thanemna lianpi omsak thei hi. Mipite’n zong thuthang khempeuh na um pahpah kei unla, telloh theihnop naneih uleh ZAM zum hong ho tangtang un, tua hileh na lung uh nuamzaw dinga, na khan uzong sau tuam ding hi. Bang hang hiam cileh lungimna in khantomsak thei hi.\nUNHCR-CDU Meeting :: 21 November 2013 ni 9:30am – 12:00pm kikaal sung teng Chinese Assembly Hall ah UNHCR-CDU meeting kinei a, hih hunsung ah RSC pan Officer uliannu genna panin USA Government Shutdown vai tawh kisai a kikhawl sakte tu in kilengsak kik ta a, maikum January kha akipan ahunhun in kizom to suak thei ta ding hi ci hi. RSC, DHS, IOM leh CO hun ding et theihna website zong kibawl khin ta hi. https://casi.rescue.org sungah nai 24 sung ei thu leh ei tunna ding mun leh gam kikan thei hi. Hih CaSi website zat theihna ding Password tawh kisai na dotnop leh KLInquiries@rescue.org ah kidong tawntung thei a, zatman bangmah kingen lo hi. Nang tunga Password hong kipia pen kuamah gensawn kei lecin nang aa dingin lungmuan huai pen kha ding hi, bang hang hiam cileh na password a theite’n nangma thusim teng hong kansim sak thei uh cihna hi. Tua ahihman in namuan penpente zong na Password theisak kei zaw mai in.\nNa lenkhiatna ma in nang thulehla na laihnopna khat ahikeileh akilaih a om khak zenzen leh kuamah konlawh se lo in nanglenang in na bawlziau thei ta hi. Gentehna in:\n# Zinei, Pasal nei, Zi/Pasal tawh kikhen,\n# USA a na Address piak na khel nop leh,\n# Hong tungthak na innkuanpihte lutpih nuam,\n# Damlohna leh zato paina, TB zatui ne,\n# Innkuangah hong nusia a om khak leh,\n# Kimat kihen tuak,\n# Naupai, nau nei,\n# USA pai nuam nawn lo a na file na dawhkik nop leh…\ncihbangin nanglenang in thu zasak thei ta hiteh.\nZEC Students Graduation :: Malaysia gamsung aom Zomi Education Center (ZEC) sang tengin 30 November 2013 Saturday ni zingsanglam in Graduation bawl ding uh hi. ZEC sangnaupang khempeuh tuani ciangin kimding hong hanciam un. Hihni ciangin sangnaupang te ankuang umpihna leh laisiamte Pahtawina Laipi kipia dinga, sang khempeuh panin gamtat hoih pen aa kiciamteh Numei leh Pasal teng zong pahtawina kipia ding hi. Amun dingpen Assumption Church, PJ hiding hi.\nPalai te ading MZCA pan thungetsakna :: 30 November nitaklam ciangin Chinese Assembly Hall ah MZCA te makaihna tawh Zomi sunga kipawlna omteng khempeuh ading thungetsakna hunpi 3pm in om leuleu ding hi.\nZAM zum kikhakding :: 30 November (Sat) ni zingsanglam ZEC sangnaupang te Graduation leh nitaklam MZCA te thungetsakna hunpi nih akineisuak ahih manin tuani ZAM zum nibup kikhakding hi.\nMat leh Hen: Khuasung a nopzeek te ading theih huai thu tampi tak lakah kimat kihen pen a khatna mah hilai veve hi. A kisam lua ahikei nakleh hehpihna tawh Offday sim a vaaksuk vaaktoh cihte na tamzat kei le ucin deihsakna tawh hong thuum ungh. Banghanghiam cileh tuhun ciangin ih pute’n Form silh nawnlo uh a, ong muh naak uleh hong ngai mahmah bangkeek khat in na kiginloh laitak na nunglampa’n maingal takin hong kawi hialhial ding uh a, muhnop na sak luatloh maan manphate hong lak ziau ding uh hi. Tua maante etman tampipi la uh a, hong puaksuk hong puaktohna uh motaw saap zong sang sak mahmah ta uh hi. Tua ahihman in khuasung na vaak ciangin nakiim napaam en masa in la, nunghei hawihawi lo in na mailam tang takin zuan in. UN card neite zong zahtaak bawl lo uh a, mai-et tuan lo uh hi cih mangngilh kei in.\nThang Lian Mung (Tedim) pen dammawhna hangin Tongshin Hospital ah ni 2 sung ki buaipih hi.\nPa Khup Langh (Suanghoih) zong Tongshin Hospital mah ah damlohna hangin ki buaipih hi.\nLia Nuam Khan Mang (Mualpi) pen adeek pan aluzang dongah sabawk khat om a tua natna hangin Kawlpi panin a innkuan un Malaysia hong taai ahihi. ZAM zumah palaaite panpihna hong ngetciangin Tsuchi Clinic leh GH KL ah kipaipih a, thunei siavuan te kiangpan a kingah zato lai te tawh UNHCR ah huhna kingetpih a Topa lamlahna tawh sanggam nu leh a innkuan pih te, Nu leh pa leh sanggam teng tawh mi (6) in UN card hong ngah pah thei uh ahih manun ZAM zumpi panin kilungdam pih mamah.\nSetapak ah UNHCR Card tawisa mi 3 palik te’n namatsak ahih manin Palai te’n ki buaipih hi.\nNu Kap Gel Cing (Pyidawta) pen Palai te panpihna tawh GH KL ah suakthei a, nausuak laizong ki laksuakpih theipah hi.\nNungkal Thupuak ah mimang ci’n ameltheih te’n hong tangkosak Tg. Suan Kap Thang (Laitui) pen thongkia nahi a, ZAM Palai te’n thongah ki mukhia in, hong suakta khinta hi. Kimat kihen khat ihtuah lehzong omcippah lo a, meltheih tanau te, ZAM Palai te amanlangthei penpen in ih zaksak pahpahding hong theisak phapha ung.\nZAM Min Laihkul Kei Mah Ei\n"Palaite nasep zia hawmthawh huai, tua teh ZAM mahmah a min kilaihta ding; Kikupna thupi khat om ding...." hong kici-in, a koipan aa thu hong gingkhia masa hizel a'itam.... koi pan aa kua teng ii hong hanciam sawm hi leuleu ding hiam, a koilai aa a tanaute ahih kei leh a siate ahih kei leh sum le pai tha a hat mawhlo mi pawlkhatte muang aa hih thu hong phuang hiam, a bang ngimna taktak tawh hih thu hoihsa hiding uh hiam, kuateng a madawk hi aa, a simtham pan kuateng ii tawsawn ahi di'am, a simtham pan lai tawh, message tawh kuateng ii hanciamna hiding hiam.... pau dang, nam dang hi peuhmahlo, ei sungteng mah ki hanthot kul lailai lawmlawm maw le.... ci-in, ka ngaihsutsut laitakin, khanglo seisai ingh. Zingsang nai nga na satpan ahih manin, thawh hun nai samlo, ka mang mat dingin zong mat taakkei phial ee, ka cipah hi.\nBanghang in, hih mang man dihdih ka hiam? A hunhunin Palaite kisapna, thanemna tuamtuam gawmgawm le'ng honkhat om nong ding hi. Ki hawmthawhna mit tawh en ihiam, bang mittang tawh en ihiam cih thupi ding aa, tua khit ciang, akuate, a bang minamte, bang nasemte tawh teh ihiam cih thu teng in zong ih muhzia kibang sak hetlo ding hi.\nHih ki tangsapna tuamtuam cihte hangin, hih mang man dihdih lo ding hi'ng! Banghang hiam cih leh, mipihte aa ding nisim aa kum tawntung hunbit nasem genloh, gam tuamtuam aa mipi aa ding vaihawmna ma a pang khat peuhpeuh ki tangsapna a muhsak phadeuh pawlkhat ki-om zelzel lel hi. Tua leh, banghang hih mang man dihdih mawk ka hiam?\nZAM a min laih le'ng ee, cihpen tuma kum tamsim lai aa kiza zelzel thu khat hi bilbel aa, a lungsim ah zong a ngaihsun kha omkul nawnlo ding zah aa ka tuat khat a mangmat kha hi bilbel. Kei zakkhak loh ahih kei leh cihloh, tuma kum nih/thum khawng pan petpet teh, tuadan kammal kiza nawn khollo hibek aa, Zomi Kipawlna mipi-in ih vaihawm khop ngeingai kum masa lam teng kum bangzah hiamkhat mah tuadan thu ahih kei leh kammal kiza kiaukiau thei hi. Hong ging hethat, hong dawk hethatin, hong lawhcing samlo uhhi.\nA ngaihsut hak penpen thu khatah, namdang/paudangte khatpeuh ii hong vaihawm aa, hong hanciam hilo mawk hi; Ei kampau kibang sitset bek thamlo, tanau vai aa nasem ih omloh hang, ih tanau, ih beh, ih meltheih mahmahte khawng peuh hong hi zanzan thei lai! ZAM a min laih le'ng, ahih kei leh ZAM pen Zomi galtai cihna khat ki helsak lai le'ng, ahih kei leh ZAM mahmah thaksuah sak ni, ahih kei leh ZAM limlim piangkei pong cih bangin a tuamtuam tawh thu hong om kiaukiau theizel aa, lamdang kasak mahmah lai thu khatah, uham, thu ngaihsun thei lua ding, a zahtak huai picing khin pawlkhat beklo, biakna lam Sia/upa pawlkhat in zong hong hanciam mahmah mawk hi.\nTua pa, tua nu kihel aa, tua pa, tua nu in tua hun lai-in, tua bangin Zomi Kipawlna buaisak ding hanciam cih a pulak nuam ka hikei hi. Tuamah bangin, a tua pa, tua nu aci ding hi le'ng zong tuabang thute ana phawk kha nawn khollo tamzaw kha lel ding hi. Thu khat bel om hi; Tua bang hunte na phawklai aa, tudong mah a san'zia, a muhzia a kibat lai leh lah ama muhna tawh hiding hi.\nTua hi-in, galtai cih min ih vawh aa, galtailo cih min ih vawh zongin, min khat peuhpeuh ih vawh a hiphial zongin, kum 2006 khit leitungbup Zomi sungah, ki lamdan'na, khan'tohna, kiamsukna, gualzawhna, guallelhna, namdangte hong theihzawhna cih bangin khuahun hong kihei hethatna hang pen Malaysia ah galtai kisan'na hang hi aa, leitung gam tuamtuam pan Malaysia vai tawh a kipelh thei Zomi a innkuan/tanau in sim le'ng tawm cihtak tawm kha ding hi.\nTua thu lian bek ta ngial en le'ng zong, ZAM Palaite nasep zia, Palaite mipi-in ih kisap zia, Palaite nisim aa a mapan'na uh cihte aneng atawng in ih theikei zongin, Malaysia aa Zomi Kipawlna (ZAM) pen tha na piak zawhna a omkei leh zong thu tuam, tha nem leh lawhcin' loh theihna ding thu leh vai khatpeuh na vaihawm aa, kampau leh laigelhna khatpeuh tawh na lungkim sese leh khial mahmah ding hi teh!\nKa mangmat leh tuma hunkhat lai aa ka taktak aa ka tuahkhak thu le vaite sungpan, Kipawlna ii kisap taktak a ngaihsun khial kha pak mipih sanggamte pawlkhatin zong, a tawmpen tuma kum nih hun peuhmah pan, "ZAM min laihkul kei mah ee" cih thu mukhin ding uhhi. Tg. Kham\nHEI Thusinna :: ZAM zumpi pan mipi te ading deihsak natawh vaihawm na te kizomto theizel a, HEI te makai in 20 November, 05-09pm hunsung Christ Mission Fellowship Biakinn Setapak ah thusinna thupi mahmah khat hong neihsak uhhi. Thusin apai vekpi (47) kipha a, thusin apai khempeuh zong HEI pan lamsap hong piaksak uhhi.\nLungdam Kohna :: Malaysia gamsung ah kalsim in ZAM Thupuak Copy 2000 bang ki Print khiaden a, amawkna in ki hawmkhia den hi. Khakhat in Thupuak nihveita bek hongla ahi Zomi Catholic Community Malaysia - ZCCM (St. Joseph Biakinn, Sentul) panzong tukal Thupuak bawlnading RM50 hong piakhia leuleu uh ahih manin lungdam ihko hi. ZCCM Pawlpi tawh naki zopnopleh: Francis Khampi 016 269 1351\nNaki helkhak leh ZAM zum ah hong zasak pah in! ZAM iNFO\nTungzang News pan a hun zui in ah zong ZAM ki updates zel den ding hi.


url: =Aki piakhiazo khangno tampi kisam ~ Khup Lian Thang :: ZOMI DAILY\nAki piakhiazo khangno tampi kisam ~ Khup Lian Thang\nposted on 24 March 2020 at 8:38 pm Lomkholna: Article, Khuplianthang\nLamet hetloh hun le I lamet hetlo laitakin Kawlgam ah a masapen Covid-19 natna pen Zogam, Tedim khuapi le Yangon ah Weibagi zato pan hi citciat hi. Tedim pan aa pen 13 March ni in USA pan Kawlgam hong ciah hi in, Yangon aa cina pen UK pan in 21 March ni in hong ciah hi. Kumpi lam thunei te hitaleh, Siavuan lamte hitaleh, Media tuamtuam le mimal khempeuh in hih theihna le lunghimawhna ciat tawh a kihawm sawn tuamtuamte hangin thulela tampi zong kiza le kisemta ahihna kimu thei hi.\nSen gam panin kipanin tuni in ahihleh leitung gam khempeuh phial ah kizelta a, tuni 24 March ciangciang pen mimal 381,000 tung kilawhta aa 16,500 tak si khin ta hi, ci-in CNN in gen hi. Cina khempeuh ii 100 ah 4 bangin sihlawh in kiciamteh a, tampi tak mah pen cidam takin zato panin innlam zuan khin zong om tham hi.\nNatna Tungah A Gualzo Zawdeuh Gamte Dinmun\nA kipatna pen Sengam, Hubei gam huam, Wuhan khuapi pan hi in tua panin leitung kiu 4 ah akizel ahi hi. Wuhan ah 2019 kum bei December kha sungin hong kipan khia aa natna a khauhpai semsem ciangin a khuabup a gam bup uh khakcip in, tu in ahihleh damdam in a gualzo a nawkzo lam hita hi. A kipatna Sengam ah pen hoihtakin kikemzo ta uh hi.\nLeitung ah khualzin le sungtum pusuak a tampen na gam ahi Singapore gam in zong tua natna a kipat hun le hong khangkhiat ciangin in nakpi takin kigin pah uh a, Siavuan siamahte kuamah a kisamlo pi in nasep khuan(Leave) lasak nawnlo in a lakhinte zong phiatkik sak hi. Kumpi in nipi naisim in Media te tungtawnin mipi tungah kikep kikhoi dan ding, kiginkholh dan dingin hilh den zasak den hi. Natna nei mi pen nisim in kibehlap in a khang tohtoh sam hangin kumpi in kiciantak le hoihtak in nasem khawm ahih manin mipite dinmun pen tuni ciangciang hileh lunghimawh nading om loin, maban kizom toto thei hi.\nSingapore gam bangmah in Taiwan, Korea gam te in zong nakpi takin mipite kidawmin, kumpi in a sawl bangin thumang uh in, akisam bangin kigin kholhna, inn sungah kibilh cipna, natna neite tawh a ki sukha te in amau theih ciatna lungsim tawh amau le amau kipulak in kikem uh ahih manin hih natna pen a kipat cil lai danin khang hanhan nawnlo in hoihtakin kem cip zo pianta uh hi.\nTulaitak A Thuak Mahmah Gamte\nHih natna akipat ciangin Singapore danin a navak gam pawlkhat in a kigin mahmah sam hangin, gam tampi mah in na awlmawh lo kha uh ahihmanin tu in thuak cihtakin a thuak gam pawl khat om hi. A diakin Europe gamte ahi Italy, Germany, Spain te ah suksia zaw deuh aa, tua mah bangin Europe gam tuamtuamte leh American Continent aa gamte in tulaitak a thuak mahmah laitak ahi hi. Hih zah takin a khanna a hangpen, mipilte genna ah, Sengam tawh kigamla mahmah lel ahihmanin hong tung zolo ding hi cih lungsim nei in kidawm lo uh hi.\nNatna a kipat ciangin zong mipi kikhol khopna pawi tuamtuamte khiam tuanlo in, night club te a bar tuamtuamte uh khak nai tuanlo uh hi. Mikangte ngeina ah khatlekhat kimuh ciangin khut kiletna ahi zong kinapna ahi zong zang uh aa zato lam mipilte in kidop ding a gen hangin na thusimlo kha uh hi. Tua in thuak cihtakin thuakin Italy gam bangin hih natna hangin a si pen Sengam aa a si sangin tamzaw tham ta hi. Tampi kibehlap lai hong si lailai ding uh hi. Tuin ahihleh amau zong kihta taktak lautaktak ta uh ahihmanin kidawmta uh a, a gam bup uh zong na khempeuh, sai khempeuh, a vekin khakcip phial ta uh hi.\nNatna Omna Zogam Maban Ah\n1) Zogam, Tedim gam in zong gam lianpite sepziate etteh ding kisam a, Sengam in a gam bup, a khuabup a khakcipna hangin tu in gam sungah daihna om zaw ta hi. Singapore gam mah bangin hihnatna akipat phetin kigin dingte kiging pah, a sia pen dingin kigin kholhpah theih ding kisam hi. Tedim ah, kumpi thuneite in Tedim gambup a khakcip ding kisam ding hi. Tua dingin a kisam bangin kumpite a kalsuan nadingin mipi in panpihin tawsawn ding kisam ding hi.\n2) Europe gamte bangin hih natna neu ngaihsut ding hihetlo ahihna pilhuai hi. Kilawhna manlang lua mahmah a, natna neisa te le kumtam khin sa te in lel deuh ahihmanin ken thuakzo ing, ci hetlo in mimal kim kidop ding kisam hi. Mimal sianthona ah Zato lamte le a thei a siamte genna om bangin zuih pah ding kisam ding hi. Kikhopnate khawl phot ding, Sai khante khawl phot ding, nasepnate khawl phot ding, khualzin nate khawl phot ding kisam pelmawh ding hi.\n3) Gamgi pen Tedim khua nawl panin Kawlpi/Falam lam paina teng khak ding, Tonzang lam paina zong khak ding, India lam paina zong khak ding, Tedim khuasung khakcip dingin lampi a hoih theithei tawh mapan ding ahi hi. Tua mah bangin Kaptel khuazong khakcip photphot loh phamawh hi.\n4) Hih natna pen Tedim ah kipan ahih manin khat bek tawh khawl lo ding hi. Sanggampa a ciah zawh pen 10 bang hita ahimanin ut in ut kei leng, mi tampi tungah kilawhta ding ahihna kician mahmah hi. Tua dingin sang khol sa in, tua a kizoppih khempeuh pen koici lampi tawh kikem kibawl thei ding cih, Zato te nasepna ah mimal kimciat in panpih ding kisam pelmawh ding hi.\n5) Pasian mah muangin sun le zanin thungetna tawh maban ciat ding thupi ding hi.\n6) Hih natna pen bangtan sawt ding cih kuamah in gen theilo hi. A kician ah pen kha 1-2 bang hi thei ding, kikepzawh kei zenzen le tua sangin zong kaizaw thei ding hi. Tua ahihmanin hih hun sungin nisim nuntakzia ding, Zato sia siamahte, Kumpi nasemte, cina lunate a sawt loin hong gim hong thabei kha ding uh hi. Khuasung aa om mimal kimte’ nisim neek la dawn, zattawm ding ci le sathau, tuisiang te hong kicing nawnlo ding hi.\n7) Zomite adingin a thupi pen ah, hih bang hun sungin a tangzang ding khangto thahat tampi kisam ding hi. A kisapleh zato ah Siavuan siamahte’ nasep huh kul ding hi. A kisapleh neek ding dawnding neilo te adingin antang tuibuk te zon sak kul dinga, zattawm ding tui zong puakkul ding hi.\nKumpite nasepna ah kisapna aomleh a gen ding a hangsan kisam ding hanga kumpi makaite tawh na sepkhop loh phamawh ding hi. Gamgite kikhak mang ding ahih manin a kisam bangin lampi tuamtuamtawh, mipite’ zattawm ding neek le dawnte a lut theih nadingin lampi zongin Kawlpi panin a makaite tawh hoihtakin na a sem khawm thei ding mi kisam ding hi hang.\nZato lamte a panpih ding, Kumpite a panpih ding, pitek putekte le koimah ah a vakkhia theilo ding mipi khempeuh a panpih dingin tangzang takin a diang khia ding, nasep ding, itna deihsakna a nei khangno tampi tam kisam hanga, tua teng a gawmtuah thei ding kipawlna tuamtuam panin makaite khut kilen ding na sepkhop loh phamawh ta hi. Khup Lian Thang\nPrevious: Covid-19 pulnatna tawh kisai GZA pan tangkona\nNext: Bill Gates in COVID-19 amuhna\nLungdam’ dan leh lungkham’ dan siamsawm ni\nMalaysia pan hawlkhiat athuak Ambassador pa aciahdiam? ~ ZD\nBaghdad khuasung Ice Cream kizuakna ah Suicide Bomb kitamin mi 16 si, 75 liam


url: =Pasian nasem makai lawhcing hihtheih nading ~ Cin Khaw Mung :: ZOMI DAILY\nposted on 21 September 2020 at 10:20 pm Lomkholna: Article, Biakna, Cinkhawmung\nLeitungah mi khempeuh a sepna ciat uh panin lawhcing nuamin hanciam ciat uh hi. Sum bawl a khualzin mi ahih leh ahauh nading hanciamin gilkial daktak zong don manlo liangin nasem hi. Kimawl lam (sport) ahih leh zong a khatna angaihzawh nadingun gimletawl zong khualmanlo, ngaihsun manlo liangin hanciam ciat uh hi. Tua mah bangin, Pasian nasemte zong asepna panmun ah lawhcing nuam in thasanin hanciam ciat hi.\nI sepna khat peuhpeuh ah hanciamlo pi’n lah ki gualzo theilo a, a hanciam khempeuh lah ih lunggulh zah leh ih hanciam zahin ki lawhcing khin tuanlo, ki gualzo khin tuanlo zel veve hi. Tua ahih manin, Pasian nasepna ah, Ama mizat ihsuah theih nading leh muibun tak a ih om ding aki tangsam mahmah ahihi. Tua ahih manin, Pasian zattak ih suah theih nading ahang tampi om ding hi. Tua lak pan in thu li gen nuam hi hang.\n1. Pasian Sapna ngah Mi\nLai Siangtho thuciamlui leh thuciamthak sungah Pasian in a nasem dingin a sap mite lawhcingin makai picing suak uh hi. Ahi zongin Pasian sapna aw za khalo, ngah khalopi a makaite ahih leh lawhcinna ngah tuanlo hi. Makai suah theih nading thu nam nih om hi. A khatna ah mite tel makai ahihi. Leitungah gam atamzawte ki ukna ih et ciangin thu vanpipa makaihna (presidential rule) ki zang hi. Hih makaih na pen mipite’n deihin atel uh ahihi.\nTelcing ahih manin makai lutang a semto hong suak hi. Tun zong asawtloin Kawlgamah mipi deihtelna tawh maikum pan a makai dingte telna ki nei ding hi. Mipi atamzaw mee (vote) piakna tawh a telcing te in makai hong sem in ih gam, ih minam hong zuunin, hong uk ding uh ahihi. Telcinna angahsak mipite mah in a tel uh makaite mah hawmthawhin khat veivei phunsanin om kha thei zel hi. Hih pen leitung paizia makai kiteldan ngeina ahihi.\nA nihna ah Pasian tel makai ahihi. Pasian in makai dinga hong sap a, makai dinga hong tel na hih leh mipi in hong phunsan in hong nuaisiah nop hangin Pasian in hong ompih in, hong makaihpih ding hi zaw hi. Pasian in hong sap lam tel a makai na hih nak leh siamlopi mah a siamin hong bawl dinga, a theilopi mah a pilin hong piangsak ding ahihi. Mihingte ahih leh atel makaite mah phunsan in hawmthawh thei uh a, Pasian in hongtel, hong sap na hih nak leh na hoihloh hun in zong hong phunsan loin lam hong lakding hi zaw hi. Itna Pasian ahih manin hong nusialo in hong ompih ding hi.\nPasian sapna tel sinsen in za a, Ama nasem mite haksatna, gilkial dangtakna leh bawlsiatna a thuak uh hangin phunlo in thuakzo uh hi. Tu ni’n Pasian na sem ing ci napi’n haksatna etc. thuakzolo in, na phunphun a leh Pasian sapna tel sinsen in ngahlo na hi khatam cih na ki sittel kul ding hi. Pasian sapna ngaha makai sem na hiam? Mipi kitangsapna, deih telna hang leh nangma ut man, kiphumzawh manin makai na hi kha hiam?\n2. Thungetna a Hahkat Mi\nMakai lawhcing ih cih te pen thunget a hahkat, a hanciam mite ahi uh hi. Buai kisa lua in Lai Siangtho sim manlo liang, thu ngen manlo liangin ih om leh ih makaih sepna ah ih hanciam zah leh ih lunggulh zahin kilawhcing zolo kha ding hi. Edward McKendree Bounds in, thunget a hahkatlo mi in na lianpi sem theilo dinga, Pasian adingin zong thuakzawhna neilo ding hi ci hi. Pasian nasem hi napi sepding zong nalian pipi gel napi’n thungetna ih hahkat kei leh ei tha tawh sepding hamsa mahmah ding hi. Nasepding na hahkat mah bangin makai picing, makai muanhuai, leh Pasian zat mi suah theih nadingin thungetna in hun tam lak ding kitang sam mahmah ahihi.\nThungetna pen hongkhaktan thei om lo a, Pasian tawh ki ho na ahihi. Hih pen thu um mimal kim ading akisam ahihi. A diakin makaite nuntakna ah ki tangsam phadiak hi. Hunzat ma in Pasian tungah ki ap a, thu gen leh ki ap mello, thu ngen mello a hunzat pen mipi cih thadah azangte ngiatin zong ki thei hi. Ih thu gen pen nel ngiatlo hi. Tua ahih manin makaite ading thungetna kitangsam pha mahmah diak hi. Martin luther in, thungen ngeilo pi a Christian hih pen huihdiklo pi a nuntak theihloh mah tawh kibang hi ci hi.\n3. Muhkholhna a Nei Mi\nMakai khatin a makaih sepna ah alawhcin theih nadingin a ki tangsam mahmah pen in gelkholhna, muhkholhna ahihi. Teefeh Olubusoye in, Muhkholhna tawh nungta a makai a sem mite pen tun nading thei a khualzin lampai tawh ki bang hi ci hi. Muhkholhna tawh makai a sem mi pen a nungzui miten taisan cih bang om lo hi. Bang hang hiam cih leh aman a mipite lametna guan ahih man in tua lametna in mipite thalawpsak in thakhauhsak hi.\nMuhkholhna neilopi in makai a semte pen a nungzuite hehpihhuai mahmah hi. Bang hang hiam cih leh kalsuan ziading bangmah gelkholhna omlo ahih manin mipiten muhna thak leh lametna thak nei theilo uh hi. T.B. Joshua in, mailam ading muhkholhna, gelkholhna a neilo makai pen a beisa hun lam a zuan kikkik tawh ki bang hi ci hi. Makai khatin muhkholhna nei ih cih ciangin a ma ngaihsut tawm a theihna hilo in, Pasian piak muhkholhna ahih ding thupi mahmah hi.\n4. A Kiniamkhiat Mi\nPasian in kei makai dingin hong sap hi ci in kitelcian a, makai ih sep leh a thupi khatah kiniamkhiatna kitangsam mahmah hi. Kei lo in hi thei ken teh ci a, kiphatsakna lungsim ih neih khak leh tua pen makai sepna ah lawhsapna lianpi pianna ahihi. Saint Augustine in, kiphatsakna hangin vantungmi pen dawi in hong kikhel a, kiniamkhiatna in mi pen vantungmi in piangsak hi ci hi.\nMakai khatin amah bekin na khempeuh semnuam, amah bekin vai khat peuhpeuh sainuam in a om leh tua pen kiphatsakna khat na hi gige a, lawhsap nang na hi zawlai hi. Kiniamkhiat a makai a sem te in lawhcinna, gualzawhna khat peuh a om ciang kei sep hang hi cilo in, ei teng in khut kilen khawmin, mapang khawm a ih sep manin gualzawhna a ngah hi hang ci in lungsim takpi tawh thu gen zaw uh hi. Makai sepna sungah lawhcin theih nadingin, mi tampi tawh kipawl theih kul hi. Tua bek hilo in kiniamkhiatna mah thupi pen hi. Makai khat na hih leh hih mah na hanciam ding ahihi.\nA kiphasak makai leh a kiniamkhhiat makai pen kilamdang mahmah hi. A kiphasak makai pen makai hilo in thupia, a uk tawh ki bang hi. Bang hang hiam cih leh aman bangmah semlo in, mite sepdingteng gelsak in om hi. Ahi zongin, a kiniamkhiat makai hoih ih cih in a nungzui mite tawh sepding a om khempeuh sem khawm in om uh hi.\nAman a ut loh pi pen mite a sem in sawl ngeilo hi. Aman sepding a om leh ma pan masa in sem masa hi. Makai hih na sungah a kitangsam mahmah thu khat ahihi. Zomite bang diakdiak makai khat ahih nak leh sep lam a mapan sangin sawl lam a zang nuam zaw pahpah mite ih hihi. Makai in sepkhiat lam tawh ma ih pan kei leh hamsatna tampi kiphukha ding hi zaw hi.\nTua ahih manin, Pasian nasem hi a, na makai sepna ah lawhcinna leh gualzawhna na ngah nop leh Pasian tawh kalsuankhawm, nungtakhawm leh mapangkhawm ih hih ding thupi mahmah hi. Pasian in Zomi sungah makaite hong ompihin thupha hong pia ciat ta hen. Amen! Cin Khaw Mung PhD (Cand.)\nPrevious: Kei Maa Moral Politics (II) ~ Nicholas Pau\nNext: USA, Tulsa pan Tg. Cin Lam Kim Hatlang (Saipimual) in hongnusia


url: =Myanmar gamsung ah nasemte atawmpen nitha K4800 in ki ciangtanta :: ZOMI DAILY\nposted on 4 January 2018 at 10:47 am Lomkholna: Myanmar, News, Sawltak\nMyanmar gamsung ah nasem te ii atawmpen nitha “Minimum Wage” pen nikhat K4800 (US$3.52) ahih keileh naitha naikhat K600 ($.044) in ki ciamtehta cih Coconuts News tungtawn in kiza hi.\nHihvai tawh kisai in Myanmar’s National Committee te’n abeisa December 29 ni in Myanmar gambup “Nationwide” ah atawmpen nithavai akhentat ahihi. Tua khentatna pen Union Minister for Labour, Immigration, and Population Thein Swe in kipsakta cihi.\nAbeisa 2015 August kha akipan Myanmar gamsung ah atawmpen nitha “Minimum Wage” pen K3600 ($2.64) ahihi. Tua panin tu’n K4800 (US$3.52) ah aki khantota ahihi.\nHih “Myanmar’s National Minimum Wage” vaitawh kisai in thukhun khentatna pen nasem mi 10 pan atungsiah anei sumbawl “business” khempeuh in azuihding ahihi.\nHihbangin Myanmar’s National Committee te’n khentatna aneihtheih nadingin nasepnei Employers te, nasemmi Employess te leh kumpi thunei Government Officials tuamtuam tetawh kamkupna aneihkhit uhciangin avaihawm uh ahihi.\nAhi zongin nitha K4800 cihpen tawmlailua hi, nekledawn Living Cost pen khangsemsem ahih manin, innkuan kivak nadingin kicing zolo hi ci’n Labor Organization te’n genkhia uhhi.\nAtawmpen nitha ciangtanding vaitawh kisai in kamkupna akineih hunlai in “Confederation of Trade Unions of Myanmar” te’nzong atawmpen nitha K5000 leh K6000 kikal ciangtanding in thusunna nei uhhi. Ahi zongin nasepnei Employers te’n tuapen nialbawl uhhi.\nHihvai tawh kisai in avaihawm ahi “State and region-level committees” te’n kuppihna, deihgenna “Suggestion” ka muak uh ci a, ahi zongin hih atawmpen nitha aki ciangtanpen tuzawh ni 60 sungin kizangthei tading cihi.\nMore: Myanmar Tourism Ministry te’n Hotel saap khiamsakding ci\nMyanmar kumpi thunei te’n nitha pen atawm theithei in ciangtanding Pressure tammahmah cihi. Banghanghiam cihleh Southeast Asian gamvengte sangin nitha aniamzawk keileh gamdang panin Myanmar gamsung ah sumbawl “Foreign Investment” honglutlo khatheiding a, Manufacturing Sector kiamkhading cihpen kumpi thunei te ii lunghimawhna hileuleu hi.\nMyanmar gamsung ah mikhat ii kumkhat sumlut Average Annual Income per capita pen $1140 bek ahihi. Sawltak #zomidaily\nPrevious: Malaysia, Port Dickson ah mawtaw 5 tak kiphukha gawpin mi 4 si\nNext: Yangon River sungah tembaw khatin Jetty taihkha


url: =U.S Kumpi sungah panmun asang pen anei Zomi :: ZOMI DAILY\nposted on 30 July 2018 at 9:42 am Lomkholna: News, Pahtawina, Zomi\nZakhang lungdampihna: U.S Kumpi (U.S Federal Government) sungah asang pen Za anei ZOMI\nI biak Pasian in Zomite hong lamsang in U.S Federal Government (US Kumpi) sungah zong zalian mahmah anei Zomi hong om sak ta hi. U.S Department of Commerce khut nuai aa United States Patent and Trademark office ah Electrical Engineer – Patent Examiner za tawh asem Pa Thomas On Sian Mung (Pa Thomas Mung; FB ID – Thomas Mung Guite) pen Primary Patent Examiner – Senior Electrical Engineer : Full Signature Authority @ G.S-14 level ah (promotion) za hong khangto ahih manin kilungdampih mahmah hi.\nU.S Federal kumpi sungah Za sim dan pen General Schedule (G.S) level tawh kisim to to aa, GS 1-15 dong om in, GS 15 pen asang pen hi aa, Pu Thomas Mung in G.S 14 level hong tung thei ta ahih manin angtan huai mahmah hi. Ei Zomi lak ah U.S kumpi sung nasepna ah Za sang pen hong tung masa hi ding in kiciam teh hi. US Kumpi nasepna sungah Senior Engineer or GS-14 level pen Kawlgam ah hi leh Vuandawk/Men-kyi za tawh ki kim kha ding hi.\nNung kum in zong Pa Thomas Mung (FB: Thomas Mung Guite) in US Federal Government (Department of Commerce) pan akipia asang pen medal khat ahi “Bronze Medal Award – Superior Performance in Federal Service” medal leh pahtawina lianpi khat hong ngah khia thei aa, ei Zomi lak pan U.S Kumpi ii asang pen Pahtawina Medal hong ngah masa pen khat zong ahih manin Topa min I phat hi.\nPa Thomas Mung pen Guite beh hi in, Siapi Ngen Za Dal (Late; Vangteh khua, Guite beh) leh Nu Dim Khan Niang (Talzang/Khampat Khua, Tung Dim beh) te Tapa hi aa, Tedim gam Vangteh khua pan 1975 kum in suak hi. B.E.H.S Kanpetlet pan Tan Sawm awng in Yangon University pan “Physics” major tawh B.Sc Degree tawh Sang hong man hi. 2001 kum in Guam Tuikhulh pan USA hong tung aa, U.S tun zawh kum 17 bang pha ta hi.\nUSA Maryland State sung aom Capitol Technology University pan B.S (Electrical Engineering) tawh degree hong ngah thei ahi hi. Kawlgam ah asangkah lai in Zomi Siamsin “MOMNO Newsletter” ah Chief Editor leh Zomi Momno Association ii General Secretary te kum tampi hong sem aa, i minam a it, a vei mahmah khat ahi hi. Tulai tak in zong Zomi Innkuan Washington D.C Area ah E.C makai khat in kihel hi.\nUS Federal Kumpi ii Department khat ahi Department of Commerce (United State Patent and Trademark Office) ah na asep zawh kum 8 hi ta hi. Hi bangin ei Zomi khat in US kumpi ii asang mahmah Za limci hong nei thei ahih man in Topa min phat hang. Topan Zomite thupha hong pia to to, hong lam sang to to ta hen.\nPrevious: Bang masa sak ding?\nNext: Dektak aw ei ~ Lian Tuang


url: =Nehemiah 11 | Siantongluan\nTua ciangin Jerusalem-ah mi makaite teng uh hi. Tua lo midang teng, amau lak pan mi sawmah khat, khuapi siangtho Jerusalem-ah a teng ding aisanna tawh kiteel uh a, a omlai mi sawmah kuate ahih leh khuapi dangte-ah om uh hi.\nTua hi a, sawllohin, Jerusalem-ah amau thu-in a tengtawm nuam khempeuhte mipi in pakta uh hi.\nHih a nuai-ate pen Jerusalem-a a teng a uksawn ukpite ahi uh hi. Ahi zongin Judah khuapi dangte-ah Israel midangte, siampite, Levi mite, biakinn nasemte, leh Solomon nasemte suanlekhakte teng uh a, amau neihsa, amau khuapi ciatah teng uh hi.\nJudah minam leh Benjamin minam sung panin mi pawlkhat zong Jerusalem-ah teng uh hi.\nleh Shelah suan Zekhariah, a tapa Joiarib, a tapa Adaiah, a tapa Hazaiah, a tapa Kolhozeh, a tapa Baruk, a tapa Maaseiah suante ahi uh hi.\nJerusalem-ah a teng Perez suante khempeuh galhang mi za li sawmguklegiat a pha uh hi.\nJeshaiah tapa Ithiel, a tapa Maaseiah, a tapa Kolaiah, a tapa Pedaiah, a tapa Joed, a tapa Meshullam, a tapa Sallu suante,\nleh a beh Gabbai leh Sallai hi uh a, mi za kua sawmnih giat pha uh hi.\nZikri tapa Joel pen amau mapi hi a, Hassenuah tapa Judah pen khuapi uk a nihnapa ahi hi.\nPasian biakinn a uk Ahitub tapa Meraioth, a tapa Zadok, a tapa Meshullam, a tapa Hilkiah, a tapa Seraiah, a tapa Joiarib, a tapa Jedaiah, leh Jakhin,\nleh inn nasep a sem a behte hi uh a, mi za giat sawmnihlenih pha uh hi. Tua ciangin Malkhijah tapa Pashhur, a tapa Zekhariah, a tapa Amzi, a tapa Pelaliah, a tapa Jehoram, a tapa Adaiah,\nleh beh lutang ahi a beh dangte hi a, mi za nih sawmlinih pha uh hi. Tua ciangin Immer tapa Meshillemoth, a tapa Ahzai, a tapa Azarel, a tapa Amashai,\nleh a thahat a vanglian a behte hi a, mi za khat sawmnihgiat pha uh a, Haggedolim tapa Zabdiel pen amau mapi ahi hi.\nBunni tapa Hashabiah, a tapa Azrikam, a tapa Hasshub, a tapa Shemaiah,\nleh Pasian biakinn pualam nasep a uk, Levi mite ukpite ahi Shabbethai, Zozabad,\nleh lungdam koh thungetna patkhiat ding a makai Asaf, a tapa Zabdi, a tapa Mika, a tapa Mattaniah, leh a sanggamte lakah a nihna ahi Bakbukiah, leh Jeduthun tapa Galal, a tapa Shammua, a tapa Abda suante beh ahi uh hi.\nKhuapi siangtho sungah Levi mi a om khempeuh mi za nih sawmgiatli a pha uh hi.\nAkkub, Talmon, leh a behte hi uh a, mi za khat sawmsagih nih pha uh hi.\nA omlai Israel-te, siampite, leh Levi mite ahih leh Judah khuapi dangte-ah amau luah leitang ciatah teng uh hi.\nAhi zongin biakinn nasemte ahih leh Ofel mualbo-ah teng uh a, Ziha leh Gishpa in amaute a uk uh hi.\nJerusalem-a Levi mite ukin Pasian biakinn nasepna a vaanpa pen Mika tapa Mattaniah, a tapa Hashabiah, a tapa Bani, a tapa Uzzi hi a, amah pen lasa Asaf suante sung pan ahi hi.\nTuate beh in kumpipa thupiakna tawh na sem uh a, tua lasate in nisimin na a sep ding uh kisam hi.\nTua ciangin Judah tapa Zerah, a tapa Meshezabel, a tapa Pethahiah pen mite tawh kisai zum thu khempeuhah kumpipa zat pen ahi hi.\nKhuaneute leh a kiima lote tawh kisai-in: Mi pawlkhatte tenna pen Kiriatharba leh a khuaneute, Dibon leh a khuaneute, Jekabzeel leh a khuaneute,\nJeshua, Moladah, Bethpelet,\nHazarshual, Beersheba leh a khuaneute,\nZiklag, Mekonah leh a khuaneute,\nZanoah, Adullam leh a khuaneute, Lakhish leh a lote, leh Azekah leh a khuaneute ahi hi. Tua hi a, amaute pen Beersheba panin Hinnom Kuam dongah teng uh hi.\nTua ciangin Geba, Mikmash, Aija, Bethel leh a khuaneute,\nHadid, Zeboiim, Neballat,\nLod, Ono, leh Geharashim khuate-ah Benjamin mite teng uh hi.\nTua ciangin Judah gama Levi mite pawlkhat Benjamin gamah kigawm hi.